01:50 08 Август 2020\n20:43 13.09.2019 (Янгиланган 21:45 13.09.2019) Ҳавола олиш\nЎзбекистон президенти Шавкат Мирзиёев 2017 йилда Олмазор туманида бўлганида Тошкент ўйинчоқлари фабрикаси негизида янги лойиҳаларни амалга ошириш бўйича топшириқ берган эди.\nАйнан шу топшириқ совет даврида донғи бутун СССРга достон бўлган афсонавий "Ташигрушка", яъни "Тошкент ўйинчоқлар заводи"нинг қайта "тирилишига" сабаб бўлди. Маълум бўлишича, шу кечаю-кундузда заводда ишлаб чиқарилаётган ўйинчоқлар бутун республикадаги мактабгача таълим ташкилотларига етказиб берилган.\n"NBU Investment" МЧЖ билан биргаликда ташаббускор-инвесторлар билан ҳамкорликда бугунги кунда бу ерда 5та лойиҳа амалга оширилмоқда. "Toys City", "Ўйинчоқлар Фабрикаси", "Funny Kids World", "National Products" ва "United Nation company" ва бошқа корхоналар бу ерда болалар учун кийим-кечак, ўйинчоқлар ва турли предметларни ишлаб чиқаришни йўлга қўйган.\nSputnik Ўзбекистон мухбири "Ҳоким билан бир кун" лойиҳаси доирасида Олмазорда бўлиб, ўйинчоқлар заводининг бугунги куни билан танишди.


Карантин даврида аҳолини иш билан таъминлаш қандай кечмоқда? Вазир билан суҳбат – КУН УЗ\nГлавная / Жамият / Карантин даврида аҳолини иш билан таъминлаш қандай кечмоқда? Вазир билан суҳбат\nКарантин даврида аҳолини иш билан таъминлаш қандай кечмоқда? Вазир билан суҳбат\nanvarj63 06.04.2020\tЖамият Comments Off on Карантин даврида аҳолини иш билан таъминлаш қандай кечмоқда? Вазир билан суҳбат 20 Показы\nЎзбекистон Бандлик ва меҳнат муносабатлари вазирлиги ҳузуридаги Жамоат ишлари жамғармасига Инқирозга қарши жамғармадан 200 миллиард сўм ажратилди. Бу маблағлар пандемия шароитида одамларни иш билан таъминлашга йўналтирилади.\nБандлик ва меҳнат муносабатлари вазири Нозим Ҳусанов билан суҳбатимиз айни шу мавзуда бўлди.\n«Президентимизнинг махсус фармонларига мувофиқ, карантин даврининг иқтисодиётга салбий таъсирларини юмшатиш бўйича бир нечта чора-тадбирлар кўзда тутилган. Шу билан биргаликда, ишсиз бўлган фуқароларимизни жамоат ишларига жалб қилиш мақсадида вазирлигимизга ҳам Инқирозга қарши курашиш жамғармасидан 200 млрд сўм миқдорида маблағ ажратилди.\nБизга маълумки, ҳозирги кунда ишлаб чиқариш корхоналари ва хизмат кўрсатувчи субъектлар карантин сабабли вақтинча иш фаолиятини тўхтатди. Хизмат кўрсатиш ёки умумий овқатланиш шохобчаларида кунбай иш ҳақи олган ишчиларда қийинчиликлар юзага келяпти.\nМазкур фармон юзасидан маблағларни тизимли равишда, мақсадли ишлатилишини ташкил этиш бўйича вазирлигимиз вакиллари ҳудудларга чиқиб, муаммоларни жойида ҳал этиш, туман ҳокимликлари ва фуқароларга яқиндан амалий ёрдам бермоқда. Жумладан, уч кун давомида Наманган вилоятининг Поп, Косонсой, Уйчи, Андижон вилоятининг Балиқчи ва Марҳамат туманларида бўлдик. Жойларда фуқароларни жамоат ишларига жалб қилиш масаласида амалий ёрдам кўрсатиб келяпмиз.\nЎзи жамоат ишларига нималар киради? Яшаш жойларини чиройли кўринишга келтириш учун деярли барча жойларда ободонлаштириш ишлари олиб борилади. Мавжуд ариқларни тозалаш, кўча дарахтларини оқлаш, йўлакларни тартибга солишга уйда бўш ўтирган фуқароларимизни жалб қиляпмиз.\nБарча ҳудудларда инвестиция дастури асосида ижтимоий соҳа объектлари қурилмоқда. Андижон вилоятида жорий йилда 118та ижтимоий соҳа объектларини қуриш учун маблағлар ажратилган ва бу ишлар бошланган. Бу билан яхши бир тизим бўлдики, иш берувчига ва иш изловчига имконият пайдо бўлди. Тадбиркорга эса рағбат. Яъни, ижтимоий соҳа объектларида қурилиш ишларини олиб бораётган тадбиркор ишчиларни кўпайтириш орқали тез фурсатда объектни сифатли топширади. Жамоат фондидан эса қўшимча жалб қилинган маблағ эвазига ишчиларга иш ҳақларини қоплаб бериш кўзда тутилган.\nЯна бир томони, инқирозга қарши курашиш ишчи гуруҳининг қарори билан карантин даврида жамоат ишларига жалб қилинган фуқароларимизга иш ҳақларини ой давомида аванс ёки ойлик қилиб эмас, ҳар 5 кунда тўлаб бориш тартибини белгилаб олдик.\nКеча Наманган вилояти Тўрақўрғон туманида бўлганимизда, туман ҳокимлиги жуда яхши бир таклиф берди. Барча ҳудудларда СЭОМ ходимлари томонидан бозорлар, озиқ-овқат шохобчалари ва аҳоли қатновчи йўлакларда дезинфекция ишлари амалга оширилмоқда.\nСЭОМ ходимлари эса етарли эмас. Шунинг учун, туман ҳокимининг таклифи билан ишсиз фуқаролар, жумладан, илгари СЭОМ соҳасида ишлаган, тиббиёт коллежларини тамомлаган 50 нафар кишини Маҳалла ва оилани қўллаб-қувватлаш вазирлиги тизими ходимлари билан биргаликда аниқлаб, уларни жамоат ишларига жалб қилдик.\nЯна бир йўналиш, карантин даврида барча ҳудудларда огоҳликка даъват қилиш бўйича ички ишлар ходимлари томонидан қўшимча постлар ташкил қилинган. Постлар кўп ташкил қилингани учун уларга ҳам ёрдам берилиши керак.\nТуманлардаги ҳарбий хизматни ўтаб келган ва бугунги кунда ишсиз бўлган ёшларимизни жамоат ишлари орқали ишга жалб қилиб, жамғармадан уларга ҳақ тўлаш йўлга қўйилди. Ҳозирда улар кириш-чиқиш постларида ички ишлар ходимлари билан биргаликда, халқ посбонлари сифатида иш олиб бормоқда.\nФуқаролар ёки хонадонлар карантинга олингач, ҳамшира бириктирилиши керак. Шу боис яна бир йўналиш пайдо бўлди. Тиббий маълумоти бўлса-да, ишсиз бўлган фуқаролар ёки тиббиёт йўналишини тамомлаган ёшларимиз туман соғлиқни сақлаш тизими орқали ишга жалб қилиниб, ҳамшира ва патронаж сифатида иш олиб бормоқда.\nШу билан биргаликда, қишлоқ жойларида аксарият аҳоли ўзининг томорқасига эга. Камбағалликни қисқартириш мақсадида вазирлик, туман иқтисодиёт бўлими ҳамда Маҳалла ва оилани қўллаб-қувватлаш вазирлиги ходимлари билан биргаликда маҳаллабай ва хонадонбай инвентаризация қилиб ўрганиш ишлари олиб борилмоқда.\nИжтимоий ҳимояга муҳтож оилалар аниқланяпти. Яққол мисол – Андижон вилояти Пахтаобод тумани Файзиобод маҳалласида 5 нафар шундай оила бор. Уларнинг томорқа ерлари мавжуд. Хонадон эгаларининг розилиги ва таклифи билан махсус жамғармадан субсидия, ёрдам пули бериш орқали 2 сотих ерига иссиқхона қуриб берилади.\nБу билан оилага муносиб даромад манбайи пайдо бўлади, озиқ-овқат хавфсизлиги бўйича бозоримизга маҳсулот чиқади.\nШахсий томорқаларни ривожлантириш бўйича субсидиялар шаклланган. Апрель ойи экин экиладиган пайтда республиканинг барча ҳудудларида вазирлик ходимлари маҳаллаларда иш олиб бориб, фуқароларга бу имкониятлардан фойдаланиш кераклигини тушунтирмоқда.\nКарантин вақтида айрим вазирликлар тизими ишлари озгина чекланган бўлса, бизнинг вазирлик ходимлари олдидаги масъулият бир неча карра ошди. Чунки, биз ҳис қиляпмизки, уйида ўтирган фуқароларимизнинг бандлигини таъминлаш катта аҳамиятга эга. Биринчидан, оилани даромад манбайига эга қилиш керак. Иккинчидан, озиқ-овқат хавфсизлиги бўйича бозорларда маҳсулотлар етарли бўлиши масаласи турибди», – дейди Нозим Ҳусанов.\n– Кооперативлар қай тартибда ташкил этиляпти?\n– Президентимиз топшириғига мувофиқ, жойларда камбағалликни қисқартириш бўйича Хитой тажрибасидан келиб чиққан ҳолда, қишлоқ ҳўжалигида фойдаланилмаётган лалми ерларда кооперативлар ташкил қилинмоқда.\nМаҳалладаги ижтимоий ҳимояга муҳтож камбағал оила аъзоларидан ўртача 50 нафарини бирлаштириб, ҳар бирига 20 сотихгача ер ажратиляпти. Айни пайтда Балиқчи туманидаги ишлар бунга яққол мисол бўлади. Бу ерда етакчи тадбиркор аниқланиб, бошқа кооператив аъзоларини бирлаштирган. Етакчи тадбиркор ерга нима экин экиш ва эртага қаерда сотиш масалалари бўйича уларга кўмак берадиган ва ўзида қўшимча маблағга эга бўлиши керак. Қолган 50 нафар кооператив аъзо эса – шу маҳалла фуқароси, ҳозирги кунда ишсиз, меҳнат муҳожирлиги билан шуғулланиб келган, айни пайтда шу ҳудудда қолган фуқаролардир.\nКооператив тизими жуда катта имконият беради. Кеча аъзолар билан гаплашганимизда, хурсанд бўлгани, шундай имкониятлар яратиб берган президентимиздан миннатдорлигини билдиришди. Улар учун яшаш жойига яқин бўлган жойдан ер ажратдик. Ҳар бир аъзога 2 миллион 300 минг сўм миқдорида субсидия берилди. Бу маблағлар барчаси кооператив аъзоларининг ҳисоб рақамига туширилди. Маблағларни кўчат, уруғлик олиш, агротехника тадбирлари учун сарфладилар.\nНаманган вилоятининг Поп, Уйчи, Тўрақўрғон ва Косонсой туманларида ҳам худди шу тартибда иш ташкил қилинди.\nТуман ҳокимлари билан шу тажрибани тизимли йўлга қўйиб олсак, жойлардаги ишсиз фуқароларнинг бандлигини таъминлаш ва озиқ-овқат хавфсизлиги бўйича жуда катта ижобий натижага эришамиз.\nАфзаллиги шундаки, катта инвестиция талаб қилмайдиган соҳа. Ишлаб чиқариш корхонаси миллионлаб инвестиция ва анча вақт талаб қилади.\nБу – ота-боболаримиздан қолган соҳа. Озгина эътибор қаратилиб, туман ҳокимлари масъулият билан ёндашса ва бўш турган ерлар ажратиб берилса бўлгани. Ҳукумат томонидан берилган имкониятдан фойдаланиб, жамғармадан субсидия ажратилади ва шу ишларни ташкил қилиш мумкин.\n– Аҳолига дала томорқаси учун берилаётган субсидиянинг миқдори ва олиш тартиби қандай?\n– Субсидия дегани, қайтариб берилмайдиган пул маблағи ҳисобланади. Бу кредит эмас. Айнан ижтимоий ҳимояга муҳтож фуқароларимизга ажратилган маблағдир. Бу пулларни оёққа туриб олиш учун сарфлайдилар.\nПрезидентнинг бир гапи бор. Яъни фуқароларимизга балиқ эмас, қармоқ беришимиз керак. Бу ҳам қармоқ ролини ўйнайди. Шу тизим орқали фуқаро ерлик бўлди. Дала томорқасидан фойдаланиш учун туман ҳокимининг қарори билан ер берилади. Субсидия сифатида, кўчат олишга ва бошқа тадбирларни амалган ошириш учун маблағ бериляпти. Фуқаро маҳсулот етиштиради ва сотади. Камбағал бўлмайди.\nАпрель ойи жамоат ишлари йўналиши учун 50 млрд сўм маблағ ажратилган. Бу маблағлар вилоят ва туманлар кесимида тақсимот қилинди. Жойларда қўшимча талаб бўлса, қўшимча молиялаштирилиши мумкин.\nШахсий томорқа субсидияси бўйича эса, республика миқёсида 20 млрд сўм режалаштирилди. Дала томорқаларини кооперативлаштириш учун 15 млрд сўм маблағ ажратилиши бўйича режа қилинди.\n– Кооперативга аъзо бўлиш учун қаерга мурожаат қилиш керак?\n– Биринчи навбатда, маҳалла фуқаролар йиғинига мурожаат қилиш керак. Сабаби, айни пайтда маҳалла оқсоқоллари билан иш олиб боряпмиз. Қолаверса, Меҳнат вазирлигининг 200-06-00 телефон рақамларига ҳам мурожаат қилиши мумкин.\n– Ажратилган субсидия билан қанча фуқароларни қамраб олиш мумкин?\n– Апрель ойи жамоат ишлари йўналиши учун 50 млрд сўм маблағ ажратилган. Бу маблағлар вилоят ва туманлар кесимида тақсимот қилинди. Жойларда қўшимча талаб бўлса, қўшимча молиялаштирилиши мумкин.\nМаҳалла фуқаролар йиғини ўзининг ҳудудидаги аҳоли вакилларига қай даражада иш кераклигини билиб, шунга қараб рўйхат шакллантирди. Маҳалла оқсоқоли шу фуқарони билиши, бандлик ташкилоти ишсиз сифатида рўйхатга олиши керак.\n– Водий вилоятларида аҳоли зич яшайди. Иш билан таъминлашда алоҳида жиҳатлари нималардан иборат?\n– Водий вилоятларида аҳоли зич яшайди. Томорқалар ҳам кичик. Сурхондарё ва Самарқанд вилоятларида томорқалар 10-20 сотихдан. Водий вилоятларида эса, 4 ёки кўпи билан 8 сотихдан иборат. Шунинг учун вилоят ҳокимлари билан суҳбатлашдик. Асосий қишлоқ ҳўжалигида фойдаланилмаётган ерларни кооператив усулида ўзлаштириш орқали механизм жорий қилмоқчимиз. Ижобий таъсирини беряпти.\nНаманган вилояти, Поп тумани ҳокимлиги томонидан кўп йиллардан буён фойдаланилмай келган 60 гектар ер майдони қарийб 200 оилага тақсимот қилиб берилди. Кимдир иссиқхона қилди, кимдир мевали дарахтлар экди. Мевали дарахт уч йилда ҳосилга киради. Бу пайтгача дарахт ораларига нўхот ва бошқа экинларни экиш йўлга қўйилди.\nВодий вилоятларига кооператив бирлашма ташкил қилишни жорий этмоқдамиз.\n– Хорижга ишга кета олмаган меҳнат муҳожирларининг тахминий сони қанча ва уларнинг қанчаси иш билан таъминланиши кутилмоқда?\n– Вазирлигимиз Россия Федерациясининг Миграция хизмати билан доимий равишда маълумот алмашиб боради. Улар томонидан тақдим қилинган маълумотга асосан, ҳозирги кунда Ўзбекистонда меҳнат муҳожирлиги фаолияти билан шуғулланганлар ва чегара ёпилиши ҳисобига чиқа олмаганлар сони 500 мингга яқин фуқарони ташкил қилади.\nЯъни, улар Ўзбекистон ҳудудида. Уларни иш билан таъминлаш учун 100-150 минг нафарига режа қилинди.\nАлбатта, бу кўпроқ бўлишига ҳаракат қилинмоқда. Ҳозирги қисқа муддатда, март ва апрел ойларида турли хил йўналишларга жалб қилиш орқали бандлигини таъминлаш режалаштирилган.\nПред. Профессор: бир одам коронавирусни 59 минг кишига юқтириши мумкин, гриппни эса 14 кишига\nСледующая 6 апрелдан мототранспорт ва велосипедда ҳаракатланиш чекланади


ИнтерФУТБОЛ :: Сиёсат, маданият ва мадҳия… Ёхуд Хитойнинг футболчилар учун янги шартлари\nСиёсат, маданият ва мадҳия… Ёхуд Хитойнинг футболчилар учун янги шартлари\nSouth China Morning Post нашри маълумотларига кўра, Хитойда футболчиларни маҳаллийлаштириш қоидасини кескин қатъийлаштиришди. Эндиликда мамлакат фуқаролигини олиб, чин юрти терма жамоасида ўйнашни хоҳловчи хорижликлар бир қатор талабларни бажаришлари шарт. Хитой паспортига даъвогар ўйинчи олдига қўйиладиган асосий талаблар:\n1. Хитой тарихини ўрганиш (махсус курсда ўқиш асносида)\n2. Хитой коммунистик партияси ғоялари, мамлакат маданияти ва маҳаллий тилни билиш, шунингдек, сиёсий таълим олиш\n3. Хитой мадҳиясини ёдлаш\nЎқитиш жараёнини футболчининг клуби ташкиллаштиради ва барчасини алоҳида тайинланган мутасаддилар назорат қилишади.\nХитой қонунчилигига кўра, бошқа мамлакат фуқаросига маҳаллий паспорт берилмайди. Оддий айтганда, Хитой паспортини олишни истаган киши ўз ватани фуқаролигидан воз кечиши керак. Айтганча, норвегиялик 21 ёшли Йон Хоу Сетер Хитой фуқаролигини олган биринчи футболчи бўлди. У Норвегияга айнан Хитойдан кўчиб кетган аёлнинг фарзандидир.\nХуллас, Йон Хоунинг исми-шарифи ўзгарди - Хой Юнхен. Норвегиялик иқтидор эгаси айни пайт «Пекин Гоуан»да Седрик Бакамбу ва Ренато Аугусто каби машҳур футболчилар билан бирга ўйнамоқда. Хуллас, Хой онасининг орзуси (у ўғлини Хитой терма жамоаси сафида кўрмоқчи) йўлида Норвегиядан мутлақо воз кечди, гарчи ёшлар тоифасидаги халқаро турнирларда скандинавияликлар шарафини ҳимоя қилган бўлсада.\nКейинроқ «Арсенал»нинг собиқ футболчиси Нико Йеннарис ҳам Хитой паспортини олиб, исми-шарифини ўзгартирди - Ли Ке. Унга ҳам онасининг хитойлик эканлиги қўл келди. Англиялик яна бир ўйинчи - Тиас Браунинг фуқаролик олиш юзасидан энди ариза топширган. Унинг бобоси хитойлик, ўзи ҳозирда «Гуанжоу Эвергранд»да Паулиньо ва Талиска билан бирга ўйнамоқда.\nВақтида Габон термаси шарафини ҳимоя қилган «Шанхай Шенхуа» вакили Александер Ндумбу ҳам хитойликка айланди - Цян Цзигей, лекин у Чин юрти миллий жамоасида ўйнолмайди.\nУмуман, хорижлик футболчиларга фуқаролик бериш - мамлакат раҳбари Си Цзинпин томонидан қабул қилинган лойиҳанинг бир қисми. Чунончи, футболга меҳри баланд Цзинпин ЖЧни Хитойда ўтказиш ва ҳаттоки, 2050 йилга қадар жаҳон кубогини ютишга қаратилган катта лойиҳани тасдиқлаган...


Ўғил-қизим ва ота-онамдан уялдим — Қудбиев сўкинган аудиосига изоҳ берди | Qalampir.uz\nЎғил-қизим ва ота-онамдан уялдим — Қудбиев сўкинган аудиосига изоҳ берди\nЖамият\t25 Май 11:47 18371\nХабарингиз бор, Давлат солиқ қўмитаси Олий Мажлис Қонунчилик палатаси депутати Расул Кушербоевни солиқ органи ходимлари ҳақидаги мулоҳазалари учун судга бериб, ундан йирик миқдорда маънавий зарар ундиришга бўлган ҳаракати жамоатчилик томонидан жуда ҳам кескин норозиликка учради. Аммо кейинроқ бу масала томонларнинг келишуви билан судсиз ҳал этилди.\nКеча, 24 май куни Давлат солиқ қўмитаси раиси Шерзод Қудбиев Тошкент 5 ташаббус ҳаракати фестивалида иштирок этиб, ёшлар билан мулоқот қилди. Тадбирдаги иштирокидан кейин Қудбиев QALAMPIR.UZ мухбири Феруза Нажмиддинова билан суҳбатлашиб, халқнинг солиқчиларга ишончсиз муносабати, уларнинг ўз раиси томонидан ҳақоратга учраганда тегишли идораларга мурожаат қилмаганининг сабаби ҳақида фикрларини билдирди.\nФеруза Нажмиддинова, журналист: — Халқ солиқчиларга у қадар ишонмайди. Бунинг сабаби нимада деб ўйлайсиз ва қаерда хато қиляпсизлар?\nШерзод Қудбиев, Давлат солиқ қўмитаси раиси: — Ўйлайманки, жуда кўп жойда хато қиляпмиз, катта камчиликларимиз бор. Энг катта камчилигимиз, ўзимизни ҳалигача кучишлатар идора деб ҳисоблаймиз. Лекин бу нотўғри. Биз кучишлатар идора эмас, хизмат кўрсатувчи идорамиз. Бекорга давлат солиқ хизмати дейилмайди. Биз солиқ тўловчиларга хизмат кўрсатишимиз керак. Катта хатолардан бири мана шу нуқтайи назардан ўзимизнинг дунё қарашимизни ўзгартира олмаётганимиз. Бу устида ишлашимиз керак. Иккинчи катта камчилигимиз, бизнинг маълумотлар базамиз ҳали мукаммал эмас. Биз ҳар бир солиқ тўлаш жараёнларини автоматлаштиришга ҳаракат қиляпмиз. Шунда ўзгариш бўлаверади, ҳамма буни сезишни бошлайди.\nФ.Н.: — Солиқ органи ходимлари мол-мулкини мажбурий декларация қилиш ҳақида гап бораётганди. Бу жараён қайси босқичда? Турли вазирлик ва ташкилот ходимлари ҳамда раҳбарлари мол-мулкни декларациялашни қачондан бошлайди?\nШ.Қ.: — Мен бошқа вазирлар тўғрисида жавоб беролмайман. Бу нотўғри бўлади. Давлат солиқ органлари ходимлари мана шу ташаббус билан чиқди ва биз буни, албатта, уддалаймиз. Бугун ўша қарор лойиҳаси Адлия вазирлигидан ҳуқуқий экспертизадан ўтказилиб, Вазирлар Маҳкамасига киритилди. Биз 2020 йилдаги мулкларимиз тўғрисида халққа ошкора маълумот беришга ҳаракат қиляпмиз.\nФ.Н.: — Депутат Расул Кушербоевнинг мулоҳазалари солиқ органлари ходимларини ранжитди ва улар юқори турувчи ташкилотларга мурожаат қилишди. Сизнинг ҳам ходимларингизга нисбатан қўполлик қилганингиз аудиоси ижтимоий тармоқларда тарқалганди. Улар ўз раҳбарининг қўпол муомаласини тўғри қабул қилиб, депутатнинг айтганларини юрагига яқин олганига қандай муносабат билдирасиз?\nШ.Қ.: — Бу саволни кутиб юргандим. Ичкарида беришса керак деб ўйлагандим. Бу жуда катта уят. Энг катта уят биласизми кимнинг олдида? Фарзандларнинг олдида. Улар ҳам эшитди-да бу нарсани. Ўғлим, қизим бор. Ота-онам эшитди. Бу жудаям хунук. Мен уларнинг олдида кечирим сўрашим керак. Лекин ўшанда ходим билан бўлган воқеанинг катта фарқи шундаки, шу нарсалар тарқалиб кетганидан кейин ва чиқиб кетгунча, нафақат шахсан қабул қилдим, балки пастга тушиб, Zoom улаб, барча ходимларнинг олдида ундан кечирим сўрадим. Расул Кушербоев билан бўлган воқеа ҳақида мен ҳам кейин билдим. Касаба уюшмамиз шу қарорга келибди. Бу саволни уларга берса тўғрироқ бўлади. Биринчи ҳолатда эса мен ўзимни тузатиб, ходимдан кечирим сўрадим. Балки шу ҳолат мени суддан қутқариб қолди, деб ўйлайман.\n15 Октябрь 12:14 35832\n15 Октябрь 17:43 34272\n16 Октябрь 11:15 24262\n15 Октябрь 20:31 23712\n16 Октябрь 12:16 23707


«Муаммо машинанинг қимматлигида эмас, балки одамлар кам пул топишида» — Алишер Қодиров - Zamin.uz\n13:13 / 08.06.2021\nҚонунчилик палатаси спикери ўринбосари, «Миллий тикланиш» партияси раҳбари Алишер Қодиров Alter Ego лойиҳасига берган интервьюсида баъзи давлат компаниялари боқиманда эканини тан олди ва уларни ўзгартириш зарурлигини билдирди.\n«UzAuto Motors’ни олайлик. Унинг ялпи ички маҳсулотда 35 триллион сўмлик улуши бор. Гап ҳатто бунда ҳам эмас. Биз у ерга шунча йилдан бери сармоя киритганмиз. Автомобиль сотиб олиш учун маблағ етишмаслигидан халқ азият чекмоқда. Муаммо машинанинг қимматлигида эмас. Муаммо шундаки, одамлар кам пул ишлаб топяпти. Харид қилиш қобилияти паст. Ҳозир божхона божларини бекор қилсак, Gentra сегментида 14 минг долларлик автомобил кириб келади. Масалан, Gentra’ни 17 мингдан сотишяпти. Тан оламан, қиммат, мен буни қўллаб-қувватламайман. Бироқ, очиб қўйсак 14 минг долларлик машина киради. Иккита савол. Сифати майли. Мен тан оламан - Volkswagen Gentra’дан яхшироқ.\nБироқ, божларни олиб ташласак, машиналар сони бирданига икки баробар кўпаяди. Хўп, унда нима қилиш керак бўлади? Мен биламан, одамлар ҳалол ишлаб топган пулига юқори сифатли машина сотиб олишга ҳақли. Бунга тўлиқ қўшиламан ва уни қўллаб-қувватлайман. Мен UzAuto Motors қиммат машиналарини бемалол сотиши тарафдори эмасман. Бу ерда улар мени кўп жиҳатдан тушунмайди. Мен Ўзбекистонда рақобатбардош ва нормал автомобилсозлик саноатига босқичма-босқич ўтиш тарафдориман.\nБироқ, нега ҳозирги пайтда божхона тўловларини камайтирмасликни таклиф қиляпман? Сабаби, бу барибир содир бўлади, Ўзбекистон Жаҳон савдо ташкилотига (ЖСТ) аъзо бўлганида. Ўзбекистон ЖСТга аъзо бўлганида, бу табиий равишда рўй беради, божхона тўловлари бизга боғлиқ бўлмай қолади. Аммо бизда ўнлаб йиллар давомида халқнинг триллионлаб сармоясини киритган ишлаб чиқарувчимизни ўзгартириш имконияти бўлса, буни шунчаки болта билан чопиб, ташқи ишлаб чиқарувчиларга ўз бозоримизни очиб бера олмаймиз», деди Алишер Қодиров.\nУ Япония ва Корея тажрибаси ҳақида гапириб, 1980-йилларгача ташқи ишлаб чиқарувчилар учун тўлиқ ёпиқ мамлакат бўлганини маълум қилди.\n«Одамлар нима талаб қилса, шундай бўлиши керак. Аммо буни шундай моҳирлик билан қилиш керакки, бунда иқтисодиётни бузиш эмас, балки унга ёрдам бериш зарур. Биз иқтисодиётни қурмоқдамиз, ялпи маҳсулотнинг 35 триллион сўмлик қисмини сақлаб қолиш ёки сақлаб қолмасликни муҳокама қиляпмиз. Агар давлат ҳозирда автомобилсозлик саноатини қўллаб-қувватламаса, у қулаб тушади. Ва биз ЖСТга аъзо бўламиз, аммо бизда ўз автомобилсозлик саноатимиз бўлмайди. Ҳозир қиммат ва сифатсиз автомобилни сотиб олиш орқали соҳани қўллаб-қувватлаяпмиз, буни шундай қабул қилиш керак», деди у.\nЯнгиликлар » Авто » «Муаммо машинанинг қимматлигида эмас, балки одамлар кам пул топишида» — Алишер Қодиров


Октябрда Ўзбекистонда қандай об-ҳаво кутилмоқда? - UzNews.uz\nОктябрь ойи ҳам ҳарорат режими, ҳам ёғинлар миқдори бўйича ўртача кўп йиллик қийматларга яқин бўлиши кутилмоқда.\nЎзгидромет мамлакатда кузнинг иккинчи ойи – октябрда кузатиладиган об-ҳаво маълумотини эълон қилди.\nҚайд этилишича, октябрь ойи қуруқ об-ҳаво билан бошланади.\nУмуман октябрь ойи ҳам ҳарорат режими, ҳам ёғинлар миқдори бўйича ўртача кўп йиллик қийматларга яқин бўлиши кутилмоқда, бироқ айрим жойларда ёғингарчилик меъёрдан ортиқ бўлиши мумкин.\nАлбатта, табиат «ўзини кўрсатади» ва баъзан амалдаги ҳарорат ва ёғинлар миқдори кўп йиллик давр учун ўртачалаштирилган қийматлардан анча фарқ қилиши мумкин.\nТошкент учун октябрь ойидаги энг паст ҳарорат 11,2 даража совуқни ташкил қилади ва бу кўрсаткич анча олдин – ўтган асрнинг бошида қайд этилган. Охирги 20 йил ичида Тошкентдаги минимал ҳарорат 1-2 даража совуқдан паст бўлмаган.\n2015 йил октябрида пойтахтимизда энг кўп ёғингарчилик бўлгани қайд этилган. Ўшанда ёққан ёғинлар миқдори октябрь ойи меъёридан 3,5 марта кўп бўлган.\nМаълумот учун, жорий йил сентябрь куни тоғолди ва тоғли туманларда 2-3 марта асосан кучсиз ва ўртача жадалликдаги қисқа муддатли ёмғирлар кузатилди.\nОйнинг биринчи ярми иссиқ бўлиб, ҳарорат 27-30 даража, ойнинг биринчи кунларида 32-35 даражагача кўтарилди. Ойнинг иккинчи ярми эса одатдагидан салқинроқ бўлди.


Битирувчиларнинг бизнес ғояларини молиялаштиришга банклар томонидан 69 млрд. сўм ажратилди - www.Voydod.net\nUgoer MarusMn MojokTed EmetPl RiordianPync DarmokUnat RamonGymn Mine-Bossdon MitchMora Fadicat\nUgoer, Yokianagok, FordTic\nxXxsell1996, barca8616, elektron, Shoxijahon_Shox, XaMMeC, 938101363, Sanjar96, Azizbekxamidov1411, SilasNox, Hm_plus, Jalil_OFF, eduardKex, vcayopeaBaw, BenPi, RamonGymn, DarmokUnat, RiordianPync, EmetPl, MojokTed, MarusMn, Ugoer, Yokianagok\nБитирувчиларнинг бизнес ғояларини молиялаштиришга банклар томонидан 69 млрд. сўм ажратилди\nМиллий матбуот марказида Марказий банк томонидан “Коллеж битирувчиларини иш билан таъминлаш,тадбиркорликка кенг жалб этиш борасида амалга оширилган чора-тадбирлар ва истиқболдаги вазифалар”мавзуида матбуот анжумани ўтказилди.\nТадбирда ёшларни қўллаб-қувватлаш, уларнинг иш биланбандлигини таъминлаш борасида комплекс чоралар кўрилаётганлиги таъкидланди.\nЖорий йилнинг ўтгандавр мобайнида тижорат банклари томонидан кичик бизнес субъектларига тақдим этилган 690 та имтиёзли кредитолиш ҳуқуқини берувчи сертификатлар бўйича жами 66,4 млрд сўм миқдорида кредитлар ажратилди, шундан 419 нафаркасб-ҳунар коллежлари битирувчиларининг 9,2 млрд сўмлик, 149 нафар тадбиркор аёлларнинг 7 млрд сўмлик бизнеслойиҳалари молиялаштирилди.\nШу билан бирга таълим муассасалари битирувчиларини иш билантаъминланаётган бизнес субъектлар молиявий қўллаб-қувватланмоқда. Тижорат банклари томониданбитирувчиларнинг бизнес ғояларини молиялаштиришга шу йилнинг ўтган 7 ойида 69 млрд. сўм ёки ўтган йилнинг мосдавридагига нисбатан 2,6 баробар кўп кредитлар ажратилган.\nТаъкидлаш ўринлики, ушбу кредитлар уларгасоддалаштирилган тартибда (ариза, бизнес-режа, гаров таъминоти етмаса –яқин қариндошларининг кафолатигаасосан) тақдим этилмоқда.\nАмалга оширилган кенг кўламли чора-тадбирлар натижасида кичик бизнессубектларига ажратилган кредитлар ҳажми ўтган йилнинг шу даврига нисбатан 1,3 баробар ошиб, шу йил 1 августҳолатига кўра 4,3 трлн. сўмни ташкил этди.\nЖумладан, микрокредитлар ҳажми 867 млрд. сўмни ташкил этиб, букўрсаткич ҳам ўтган йилнинг шу даврига нисбатан қарийб 1,4 баробар ошиши таъминланди.


Ўзбеклар Россия армиясида хизмат қиладими?\nФарангис Саид Айрим маълумотларга кўра, Россия Давлат Думаси қошидаги Мудофаа масалалари бўйича қўмита қонун лойиҳаси юзасидан ижобий хулоса чиқарган. Бу эса “хорижликларни Россия армиясида ҳарбий хизматга жалб этиш керакми?”, деган савол атрофидаги мубоҳасалар ҳам ижобий якунланганини англатади.\nМазкур таклиф биринчи бор шу йил бошида Россия Мудофаа вазири Сергей Иванов томонидан илгари сурилган эди. Вазирга кўра, собиқ совет республикалари фуқаролари Россия армиясида жон-жон, деб хизмат қиладилар. Чунки шартнома асосида ўталган хизмат муддати якунида ҳарбий, имтиёзли суратда Россия фуқаролигини олиши мумкин бўлади. (Иванов бу тоифадаги одамлар учун фуқароликни олиш муддатини уч йилгача қисқартиришни таклиф этган).\nПрезидент Владимир Путин мазкур таклифни қўллаб-қувватлаб, тегишли қонун лойиҳасини парламентга тақдим этди.\nУшбу таклиф ортидаги сабаблар ҳақида Озодлик радиосининг Россия бўйича таҳлилчиси Виктор Яссман мана бундай дейди:\n- Президентнинг хорижий давлатлар, хусусан МДҲ фуқароларини Россия армиясига ҳарбий хизматни ўташга жалб этиш ҳақидаги таклифига Россиядаги ташвишли демографик вазият сабаб бўлди. Россия аҳолиси катта суръатлар билан камайиб бормоқда. Россия армиясида эса аскарлар тақчиллиги кузатилмоқда.\nТаклиф этилаётган қонун қабул қилинган тақдирда, Россия хорижликларни ҳарбий хизматга чақираётган биринчи давлат бўлмайди. Ҳозирда Саудия Арабистони, Бирлашган Араб Амирликлари, Ҳиндистон, Буюк Британия, Франция ва АҚШ армияларида хорижликлар шартнома асосида хизмат ўтамоқдалар. Франциядаги Хорижийлар легионининг бутун дунёга донғи кетган. АҚШ армияси ҳам шу йил апрел ойида жаҳон ҳамжамияти эътиборини ўзига қаратди. Ўшанда АҚШ Президенти Жорж Буш Ироқда нобуд бўлган икки аскар ота-онасига АҚШ фуқаролигини тақдим этган эди. Маълумотларга кўра, асли Коста-Рикалик бўлган иккала йигит ота-онаси бунгача АҚШда ноқонуний равишда яшаган.\nРоссия раҳбариятининг хорижликларни профессионал армияга жалб этиш ҳақидаги қарори айрим собиқ совет республикалари ҳукуматлари томонидан салбий қабул қилинди. Грузия, Туркманистон, Украина ва Ўзбекистон шулар жумласидан. Хусусан, Ўзбекистон қонунларига кўра, республика фуқароси фақат Ўзбекистон армиясида хизмат ўташи мумкин. Хорижий давлат армияси сафларида хизмат қилиш ноқонуний ҳисобланади ва ҳатто жиноят деб баҳоланиши мумкин. Виктор Яссман Украина ва Грузия ҳақида маълумот беради:\n- Хусусан, Украина қонунларига кўра, Украина фуқаросининг бошқа давлат армиясида хизмати жиноят, деб баҳоланади ва унга нисбатан 10 йилга озодликдан маҳрум этиш жазоси қўлланилади. Грузия конституциясига кўра ҳам хорижий давлат армиясида хизмат қилиш таъқиқланган. Россиянинг бу муаммони қандай ҳал этиши менга қоронғу.\nАммо Россия раҳбариятини бундай аҳвол ташвишлантирмаётган кўринади. Бош Штаб ҳисоб-китобларига кўра, қонун лойиҳаси қабул қилинган тақдирда, биринчи бўлиб Арманистон, Беларус, Тожикистон ва Қирғизистон фуқароларига Россия армиясида шартнома асосида хизмат қилиш таклиф этилади. Хизмат Россиянинг ушбу давлат ҳудудларида жойлашган ҳарбий базаларида ўталади.\nАйрим Россия ҳарбийларининг улар билан хизмат қилишни хоҳлаётган собиқ совет фуқаролари жуда кўплигига ишончи комил. Биринчидан, каттагина ойлик маош, иккинчидан Россия фуқаролигини олиш имкони собиқ совет республикаларида яшаётган руслар учун катта имкониятдир.\nХуллас, Россия Давлат Думасида мана бу масалалар овозга қўйилади:\nхорижий давлатлар фуқароларига Россия армиясида фақат оддий аскар ва сержант даражасида хизмат қилиш имкони берилади;\nбиринчи шартнома фақат 18дан 30 ёшгача бўлган шахс билан тузилиши мумкин. (Россияликлар учун ушбу муддат 18дан 40 ёшгачани ташкил қилади).\nВа яна бир шарт - Россия армиясида хизмат қилиш истагини билдирган шахс рус тилини билиши лозим.\nШу ўринда мазкур шартнинг қўйилиши Россия раҳбариятининг хорижда яшаётган русларни армияга жалб этиш орқали мамлакат аҳолиси сонини кўпайтиришни режалаштираётганини англатмайдими, деган савол туғилиши мумкин.\nВиктор Яссман бу хусусида шундай фикр билдиради:\n- Рус тилини билиш шарти – табиий шарт бўлиб, аскар берилаётган буйруқларни тушуниши лозим. Агар у рус тилини тушунмаса, тилни ўрганиши керак. Менимча, армияга танлов профессионал мезонларга кўра амалга оширилади.\nШундай дер экан, Озодлик радиоси таҳлилчиси Виктор Яссман Президент Владимир Путин собиқ совет республикаларини Россия таъсир доирасига киритишни устивор миллий манфаат сифатида белгилагани ва бунга ҳаракат қилаётганини айтиб, янги қонун лойиҳасининг ҳам айнан шу ҳаракат белгиси эканини таъкидлайди.


Давлатимиз раҳбари Абдулла Қодирий ҳайкалининг очилиш маросимида иштирок этиб, унинг пойига гул қўйди — Review.uz\nДавлатимиз раҳбари Абдулла Қодирий ҳайкалининг очилиш маросимида иштирок этиб, унинг пойига гул қўйди\nЎзбекистон Республикаси президенти Шавкат Мирзиёев 26 декабрь куни Абдулла Қодирий номидаги ижод мактаби ва музейни бориб кўрди. Бу ҳақда давлатимиз раҳбарининг матбуот хизмати хабар берди.\nЎзбек романчилигининг асосчиси, ватанпарвар адиб Абдулла Қодирий хотирасига эҳтиром кўрсатиш, миллий адабиётимиз ривожига қўшган беқиёс ҳиссасини улуғлаш мақсадида президент Шавкат Мирзиёев ташаббуси билан пойтахтимизнинг Абдулла Қодирий номидаги маданият ва истироҳат боғи олдида ижод мактаби ва музей барпо этилди. Боққа кираверишда буюк ёзувчи ҳайкали ўрнатилди.\nДавлатимиз раҳбари мазкур ҳайкалнинг очилиш маросимида иштирок этиб, унинг пойига гул қўйди.\nВазирлар Маҳкамасининг 2018 йил 3 декабрдаги фармойиши билан ташкил этилган Абдулла Қодирий номидаги ижод мактаби ўзбек тили ва адабиётини, бадиий ижод сирларини чуқур ўрганишга ихтисослашган.\nЖорий ўқув йилида мактабнинг 5, 6, 7 ва 8-синфларига ижодий имтиҳонлар ва тест синовлари асосида 121 нафар ўқувчи саралаб олинди. «Ёш китобхон» республика кўрик-танлови ғолиби Зилола Шомуродова ҳам ижод мактабига қабул қилинди.\nБу ерда ўғил-қизларнинг таълим-тарбия олиши учун ҳамма шароит яратилган. Хоналар кенг, ёруғ, шинам ва қулай. Фан кабинетлари замонавий технологиялар ва ўқув анжомлари билан таъминланган. Кутубхона адабий асарлар, бадиий адабиётларга бой. Очиқ ва ёпиқ спорт залларида болалар спорт тўгаракларига қатнашиши, саломатлигини мустаҳкамлаши учун қулайликлар мавжуд.\nПрезидент Шавкат Мирзиёев бу ерда яратилган шароитлар билан танишди. Ўқитувчи ва ўқувчилар билан суҳбатлашди.\n– Абдулла Қодирий ижод мактабида ўқиётган бу болалар янги Ўзбекистоннинг келажаги бунёдкорларидир. Барча умумтаълим мактаблари ушбу ўқув даргоҳидан маънавиятни, маърифатни ўрганиши лозим. Чунки бу ерда таҳсил олаётган болалар нафақат маънавиятли, балки ўз ватанини юракдан севувчи истеъдод эгалари. Биз ижод мактабларида ватанпарвар ёшларни тарбиялашни мақсад қилганмиз, – деди Президент.\nИжод мактабида «Қодирий издошлари, «Ёш қаламкашлар», «Ёш журналистлар» каби тўгараклар, «Ифодали ўқиш», «Нотиқлик санъати» бўйича қўшимча дарслар ташкил этилган. Абдулла Қодирий ҳаёти ва ижодига бағишланган маърифий тадбирлар тез-тез ўтказилиб туради.\nДавлатимиз раҳбари олий ўқув юртларининг олимлари бу ерда дарс ўтиши, таниқли ёзувчи ва шоирлар маҳорат сабоқларини йўлга қўйиши, дарслар замонавий методикалар асосида олиб борилиши зарурлигини таъкидлади. Истеъдодли болалар фақат ўқув жараёни билан чекланмай, университетларда амалий машғулотлар ўташи кераклигини қайд этди. Ўғил-қизларга мамлакатимиз тарихини мукаммал ўргатиш мақсадида ижод кунлари юртимизнинг диққатга сазовор шаҳарларига саёҳатларини ташкил этиш юзасидан кўрсатмалар берилди.\n– Бу мактабда миллатпарвар, ўзлигини англаган авлод камол топишига ишонаман, – деди Шавкат Мирзиёев.\nМаълумки, бу йил Абдулла Қодирий таваллудининг 125 йиллиги кенг нишонланди. Бундай тадбирлар адиб номи қўйилган ижод мактабида ўзгача шукуҳ билан ўтди.\nАбдулла Қодирий номидаги маданият ва истироҳат боғига кираверишда адиб музейи барпо этилди. Мазкур бинога «Турон» кутубхонаси ҳам жойлаштирилди. Бу нафақат етук аждодимизнинг ворислари, балки адабиёт, маънавият ва маърифат аҳлини, бутун халқимизни қувонтирди.\nПрезидентимиз музей ва кутубхонадаги шароитларни ҳам кўздан кечирди.\nМузейга кираверишда Абдулла Қодирийнинг ҳикматли сўзлари битилган. Чап томонда адибнинг ҳаёт ва ижод йиллари хронологияси, қатағон йиллари экспонатлари ҳамда мустақиллик йилларида ёзувчига кўрсатилган эҳтиром акс этган экспозициялар жойлашган. Томошабинлар залдаги улкан мониторда адиб асарлари асосида суратга олинган «Ўткан кунлар» ва «Меҳробдан чаён» фильмларини, бошқа картиналарни кўриши мумкин.\nДавлатимиз раҳбари шу ерда ёзувчи ва шоирлар, адабиётшунос олимлар, ёш ижодкорлар билан мулоқот қилди.\nСуд-ҳуқуқ соҳаси бўйича ўтказилган оммавий қабулларда 239 та масалага жойида ечим топилди\nПрезидент қурилиш материаллари нархини арзонлаштириш бўйича таклифларини берди\nЎзбекистон энг кўп қайси давлатдан цемент импорти қилган?\nИнфографика: Ўзбекистоннинг Қозоғистон билан ташқи савдоси


“Freedom house” эшиклари ёпилди\n03 март 2021, Тошкент вақти: 23:55\nиюн 08, 2005\nТўлқин “Freedom house” халқаро ташкилотининг Тошкентдаги ваколатхонаси маҳаллий инсон ҳуқуқлари ҳимоячилари учун вақтинча ёпиб қўйилди. Бу эса уларни анча ташвишлантиряпти.\nИнсон ҳуқуқлари ҳимоячиси Абдужалил Бойматовнинг сўзларига қараганда, ваколатхона 7 июндан 20 июнга қадар ишламаслиги маълум қилинган.\n“Ўзбекистонда инсон ҳуқуқлари ҳимоячиларини қатағон қилиш давом этаётган бир пайтда биз фақат ваколатхонада ўзимизни нисбатан эркинроқ ҳис этар эдик. Ҳозирги оғир вазиятда унинг ёпилиши ҳуқуқ ҳимоячиларига қўшимча зарба бўлди”, - деди А.Бойматов.\nА.Бойматовнинг эътирофича, ваколатхонанинг вақтинча ёпилиши баъзи шубҳаларни туғдиради. Хусусан, сўнгги бир йил ичида Сорос жамғармаси, “Интерньюс”, “Ҳьюман райтс уотч”, Халқаро республика интитути каби ташкилотлар ҳам вақтинчалик ёпилган эди ва шу пайтгача фаолиятини тиклашга рухсат этилгани йўқ.\nИнсон ҳуқуқлари ҳимоячиси Анатолий Вараксин “Freedom house” қандайдир ўқув машғулотлари ўтказилиши сабабли бир ҳафта бурун ҳам ёпиқ бўлганини билдирди.\n“Freedom house” ваколатхонаси раҳбари Бранко Шесто хоним “Озодлик” мухбири билан суҳбатда ваколатхона ишлаётгани, фақат ресурс марказининг фаолияти тўхтатилганини маълум қилди.\nУнинг айтишича, бундай бўлишига Андижон воқеалари ёки ҳукуматнинг алоқаси йўқ. Ташкилотга ҳукумат томонидан тазйиқ бўлмаяпти.\n“Мавжуд ресурсларимиздан, компьютерлардан, адабиётлардан фойдаланувчиларга янада қулайлик яратиш учун жиҳозларни янгилаш, қолаверса, хавфсизлик чораларини кучайтириш мақсадида бошқаларга ваколатхонани вақтинча ёпдик”, - деди Б.Шесто.\nБ.Шесто ваколатхона 20 июндан бошлаб фаолиятини одатдаги тартибда давом эттиришини билдирди.


СПОPТЧИ ҚИЗЛАP ЮТУҚЛАPИ – ТУМАНИМИЗ ШАPАФИНИ ТОБОPА ЮКСАЛТИPМОҚДА - AmuNews.uz - энг сўнгги янгиликлар\nЮртимизда ёшларнинг спорт билан шуғулланиб, ўзлигини намоён этишларига яратилаётган шароитлар ҳар жабҳада қувонарли ютуқлар қўлга киритилишига асос бўлаётгани жуда қувонарлидир.\nТуманимизда фаолият юритаётган Болалар-ўсмирлар спорт мактабида ўсиб келаётган ўғил-қизлар 21 та спорт тури, шу жумладан, 15 та олимпиа спорт турлари билан шуғулланишмоқда.\nАйни кунда спорт мактабида жами 134 та гуруҳ мавжуд бўлиб, 1800 нафардан зиёд тарбияланувчиларни бағрига олган. Шуларнинг 314 нафари қиз болалардир.\nЖами фаолият олиб бора-ётган мураббийларнинг эса 13 нафари аёл-қизлардир.\nОдатда биз спорт ҳақида гап кетганида бу ўғил болаларга хос соҳа деб ҳисоблардик. Кейинги йилларда спортнинг енгил атлетика, бадиий гимнастика, сузиш, югуришдан ташқари кураш, оғир атлетика, бокс, футбол турлари бўйича ҳам аёл-қизлар вакиллари муносиб ютуқларга эришиб, ўзбек аёл-қизларининг нималарга қодир эканликларини ўз фаолиятларида исботлашмоқда.\nҚувонарлиси, туман Болалар ўсмирлар спорт мактабида фаолият олиб бораётган барча гуруҳлардан ҳам иқтидорли, юртимиз спорт шаънини юқори кўтарадиган спортчилар етишиб чиқмоқда. Улардан бири Олтиной Шукуруллаевадир. У 21-сонли мактаб ўқувчиси, бир неча йиллардан бери спортнинг оғир атлетика тури билан шуғулланиб келади. Бу интилишлари эса самарасиз кетгани йўқ. 2019 йилнинг октябрь ойида Хива шаҳрида бўлиб ўтган Ўзбекистон чемпионатида Олтиной ўз вазн тоифасида 1-ўринни эгаллаб, Ўзбекистон чемпиони бўлди.\nФаолият бошлаганига ҳали кўп бўлмаган туман Болалар-ўсмирлар спорт мактабига қарашли ёпиқ сув ҳавзаси сузиш спорти билан шуғулланувчилар билан гавжум бўлади. Давлатимизнинг 4,49 млрд. сўм пул маблағи эвазига қурилган мазкур иншоот ҳозирги замонавий талабларга тўла жавоб беради ва шуғулланувчилар учун барча шарт-шароитлар яратилган.\nҲозирги кунда бу ерда соғломлаштириш гуруҳлари ва бошланғич тайёргарлик гуруҳлари ташкил қилинган. 8-9 ёшгача бўлган болалар бепул, ундан катталари эса пуллик соғломлаштириш гуруҳларида машғулотлар олиб боришади. Айни кунда мураббий Жавоҳир Матирзаев ҳафтанинг уч кунида ўғил болалар, уч кунида қиз болалар билан сузиш спорти бўйича машғулотлар олиб бормоқда.\nЯқинда Беруний шаҳрида бўлиб ўтган сузиш бўйича Қорақалпоғистон биринчилиги мусобақасида унинг шогирдлари ҳам муваффақиятли иштирок этди. Хусусан, эркин сузиш бўйича Севинч Солиева учинчи, Маржона Тозабоева учинчи ўринларни эгаллади. Нукус шаҳрида бўлиб ўтган Қорақалпоғистон очиқ чемпионатида эса Айгерим Марксова учинчи ўринни эгаллади.\nСпорт мактабида шуғулланувчиларнинг имкониятларини аниқлаш ва қунт билан шуғулланишига ундаш мақсадида туманда ҳам кўпгина мусобақалар ўтказилиб турилади. Туман миқёсида алоҳида ютуқларга эришган, қобилиятини намоён этганлар нуфузли мусобақаларга тайёргарлик кўриши учун мураббийлар улар билан алоҳида машғулотлар олиб боришади. Бундан кўзланган мақсад эзгу – туманимиз спорт шарафини юксалтириш, ёш спортчиларнинг иқтидори яна ҳам ривожланишига эришиш.\nЎтган даврда спорт мактабининг Маъмура Матёқубова мураббийлик қилаётган гимнастика гуруҳи тарбияланувчилари ҳам кўпгина нуфузли мусобақаларда муносиб ўринларни эгаллаб келишди. 50 нафардан зиёд нафис спорт тури билан шуғулланаётган қизалоқларнинг устози билан машғулот ўтаётган лаҳзаларини кузатишнинг ўзи завқли. Ва... яна агар кўнгилда истак бўлса, инсон бутун танасини ўзига бўйсундира олишига амин бўласиз.\nБунинг уддасидан чиқиб, Навоий шаҳрида бўлиб ўтган Навоий вилояти очиқ биринчилигида мураккаб бадиий чиқишларини ижро этган Эъзоза Бахтиёрова биринчи, Зарина Илҳомова биринчи, Мадина Болтабоева, Гулноза Амирова, Диана Лениновалар эса иккинчи ўринларни енгиб олдилар. Шунингдек, Тошкент шаҳрида бўлиб ўтган Ўзбекистон чемпионатида Дилнура Мансурбоева, Машҳура Отахонова, Дилнура Солиевалар биринчи, Машҳура Тилавова иккинчи, Севинч Муротбоева учинчи ўринларга лойиқ кўрилди.\nАйтиш жоизки, тарбияланувчилар билан мураббийларнинг қунт билан шуғулланиб, иқтидорларини ривожлантиришга интилишлари ўзининг тотли меваларини бераётир. Фикримизнинг далили сифатида айтадиган бўлсак, 2019 йилда спортнинг шахмат туридан Ўзбекистон чемпионатида 1 та кумуш, каратэ-WKF бўйича 2 та бронза, ўзбек жанг санъати бўйича 1 та бронза, Осиё чемпионатида ўзбек жанг санъати туридан 2 та бронза, халқаро турнирларда боксдан 4 та олтин, 1 та кумуш, 5 та бронза медалларини, Тошкент шаҳар очиқ кубогида таэквандо- WТF туридан 2 та бронза, бадиий гимнастика бўйича ўтказилган турнирда 4 та олтин, 4 та кумуш, 1 та бронза медалларини олишга сазовор бўлишди.\nСпорт мактаби тарбияланувчилари жамоавий ўйинларда ҳам муваффақиятли қатнашиб келмоқдалар. Хусусан дзю-до жамоаси Қорақалпоғистон чемпионатида 1-ўринни, бокс жамоаси 1-ўринни, таэквандо-WТF жамоаси иккинчи, ўзбек жанг санъати жамоаси биринчи ўринни забт этди.\nАлбатта, эришилаётган натижаларда спортчи аёл-қизларнинг салмоқли ҳиссалари бор.\nСпорт бугунги кунда ўқувчи қизлар учун нафақат чиниқиш, жисмоний тобланиб, соғлом бўлиш омили, балки, ўз иқтидорини намоён этадиган фаолият турига ҳам айланмоқда.\nҲа, спортда ҳикмат кўп. Туманимиз қизлари спорт фаолиятида бу ҳикматларнинг кўп қирралари намоён бўлаётир.\nБиз фасли навбаҳор ила қадам-бақадам кириб келадиган 8 март – Халқаро хотин-қизлар куни билан туманимизнинг спортчи аёл-қизларини қизғин муборакбод этиб қоламиз. Илоҳим, доимо барча мусобақаларда юзлари ёруғ бўлиб, ғалаба нашидасини суриш бахти насиб этаверсин!


Қатор байрамларда ўзбекистонликлар камида уч кун дам олади — ... - UzNews.uz\n9 февраля, 20:56 645 0\nҚатор байрамларда ўзбекистонликлар камида уч кун дам олади — президент фармони\nПрезидент тегишли фармонни қабул қилди.\nПрезидент “Ўзбекистон Республикасида ички ва зиёрат туризмини янада ривожлантириш чора-тадбирлари тўғрисида”ги фармонга имзо қўйди.\nУнга мувофиқ, Наврўз умумхалқ байрами, Мустақиллик куни ва Янги йил байрами ҳамда Рамазон ҳайити (Ийд ал-Фитр) ва Қурбон ҳайити (Ийд ал-Адҳа) диний байрамларини нишонлаш даврида қўшимча ва кўчириш ҳисобига ишланмайдиган кунлар уч кундан кам бўлмаган муддатга белгиланади.\nШунингдек, ота-оналар, қариндошлар, қариялар ва устозлар билан биргаликда саёҳат қилишни назарда тутувчи беш иш кунидан кам бўлмаган “оилавий саёҳат таътили” тизими жорий қилинади. Бунда, “оилавий саёҳат таътили” йиллик асосий таътил ҳисобидан тақдим этилади ва жамоавий шартномаларга мувофиқ иш берувчининг розилиги билан амалга оширилади.\n28 февраля, 09:36 267 0


Бугун Ироқда АҚШ қўшинларига икки марта ҳужум қилинди.\n01 март 2021, Тошкент вақти: 15:33\nИроқ ғарбида бўлиб ўтган биринчи ҳужум натижасида 6 америкалик аскар жароҳатланди. Улардан икки нафари Рамадий шаҳридаги ҳарбий касалхонага етказилди.\nИккинчи ҳужум Бағдодда бўлди. Унинг натижасида 3 аскар яраланди. Бир ироқлик фуқаро нобуд бўлди ёки яраланди. Аниқ маълумотлар йўқ.\nКеча АҚШ президенти Жорж Буш Ироқда АҚШ қўшинларига қарши курашаётган жангарилар ҳақида кескин гапириб, айни вақтда Ироққа янги қўшинлар юбориш режаси йўқлигини маълум қилган эди.\n1 май куни Буш асосий ҳарбий ҳаракатлар тугаганини эълон қилганидан буён Ироқда 23 америкалик аскар ҳалок бўлди.


Тушда помидор кўрса нимани билдиради. ko'rsa nima bo'ladi - Tush tabiri kitobi\nUztext.com » Tush tabiri » Тушда помидор кўрса нимани билдиради.\nТушда помидор кўрса нимани билдиради. текст\nОилавий хотиржамлик, омад, янги ишқ. Бу тушни тескари маънони англатадиган таъбирлари ҳам йўқ эмас. Пишган чиройли памидор тушда – оилавий бахт, иккинчи ярмингиз билан тил топишиш деб таъбир қилинади. Тушда памидор – оилавий муносабатлар яхшиланиши, гуллаб яшнаш, кўтарилиш, оилавий келиш дейилади.\nТушга памидор кирса – қизил, танлаб олингани – сиз кутилмаган хаяжонни хис қиласиз, яширин севги. Тушдаги қизил пишган памидор – ишқиш муносабат деб таъбирланади. Тушда памидор сотиб олса – омадли вақт келганидан хабар.\nҲамма режалаштирилганлар амалга ошади. Пул қийинчиликларсиз келади. Сотиб олиш гоҳида – ўнгингизда рақобат билан тўқнаш келишингиз мумкин.\nТушда тузланган помидор.\nБу рақобатда туш кўрувчи – ютқазибқўйиши мумкин. Тушда памидор сотиб олиш – бу туш огоҳлантиради, сизни кўнглингизни оладиган инсон пайдо бўлади, бироқ у қайсар чиқади. Пишмаган чириган памидор – кутилмаган вазият билан тўқнаш келасиз.\nАёл тушида памидор сотиб олса – унда рақиба бор экан, севганини олиб қўйишга харакат қилаётган экан, бироқ у унга бефарқ экан.\nБозордан памидор сотиб олиш –пул билан муаммолар пайдо бўлиши мумкин. Танишлардан ёрдам сўрашга тўғри келади. Туш кўрувчи тушида памидор кўрса – бу туш огоҳлантиради, кимдур сизни ишонувчанлигингиздан фойдаланмоқчи.\nБу сизни бизнесдаги шеригингиз бўлиши мумкин. Огоҳликни йўқотманг, у яқинингизга ишонишни тўҳтатинг.\nТушда сариқ помидор\nПамидор есангиз тушда – сиз соғаётган экансиз. Ўсаётган памидор – сизга оилада бахт ва хурсандчилик вада бераяпти. Агар қиз бола тушида пишган памидорни кўрса – у турмуш қуради.\nЯшириш севги; йиғиш —шахсий ҳаётда кўнгилсизлик; есангиз —касаллик (қалб ёки тана);ювиш —кераксиз хисдан фориҳ бўлиш; ўстириш — хурсандчилик кам вақтга тарк этади. Тушда тузланган памидор\n25-06-2021, 23:58 29\nDoug Duke - Body And Soul\nMy heart is sad and lonely Мое сердце грустно и одиноко For you I sigh, for you dear only Для вас я...\nВика Воронина - Самонавигация\n[Куплет 1, Вика Воронина] Ты по телу моему проложил маршрут Но тебя рядом нет, а мои руки тут Я...\nАртем Качер - Стреляй\n[ "Стреляй"] Знаешь, меня снова дразнит Ночью твое фото Разговоры о любви Снова твое тело не дает...\nЮлия Рай - чому він не мій\nКомусь я посміхнусь зранку, а в комусь я помилюсь аж до рани, мамо, ти чуєш, йому прикро, він каже...\nSQWOZ BAB, Kyivstoner - Тройничок\n[Вступление, SQWOZ BAB]: Трр! Трр! Пацаны все хотят одинаково Тройничок, чтобы ты заплакала Я, я,...\n[ "Sexy"] Припев: х2 Я бы не говорил тебе о том, что ты просто sexy Если я больше не верю в любовь...\nКуплет: (Что?) В туалете нет бумаги - возьму аттестат (what?) Я ушёл после девятого, и я богат...\n[ " Любить как прежде"] Вступление: Leos Я снова к тебе, хоть ты и не ждешь Забыв обиды, прости за...


Марказий Осиёдаги сув муносабатлари: тарих ва истиқбол - UzAnalytics\nМуаллиф: Искандар Абдуллаев – Марказий Осиё минтақасидаги иқтисодий ҳамкорлик институти (ЦАРЭС институти) директори ўринбосари, Ўзбекистон.\nМарказий Осиё – сув ресурсларига қарам бўлган энг кўҳна цивилизация – тамаддунлардан бири. Одатда Орол денгизи ҳавзаси деб аталадиган минтақани иккита йирик дарё – Амударё билан Сирдарё сув билан таъминлайди. Минтақа тарихида сув ресурслари ҳар доим ижтимоий-иқтисодий тараққиётнинг асосий таянчи бўлган. Марказий Осиёнинг осмонўпар тоғлари, водийлари ва бепоён чўллари кўҳна шаҳарлар барпо этилиши, тамаддунлар пайдо бўлиши, бироқ уларнинг сув етишмаслиги, боғлар ва суғориладиган ерлар чўлга айланиб кетиши оқибатида йўқ бўлиб кетишига кўп марта гувоҳ бўлган. Орол денгизи ҳавзасидаги ҳар қандай тамаддун яшаб қолишининг асосий шарти сувдан қай даражада фойдалана олгани билан бевосита боғлиқ бўлган.\nСув бугунги кунда ҳам Марказий Осиёдаги ижтимоий-иқтисодий тараққиётнинг асосий омили бўлиб қолмоқда. Иқлим қуруқлиги ва сув таъминоти инфратузилмаси ривожлангани сабабли минтақа ҳалигача сув ресурсларига қаттиқ боғланиб қолган. Сув мавжудлиги иқтисодий тараққиёт, ижтимоий уюшқоқлик ва сиёсий барқарорликни белгилаб беради.\nМарказий Осиё сув ресурсларининг йиллик ҳажми тақрибан 116 км3 ни ташкил этади ва шунинг 90 фоизи иккита йирик дарё тизими: Амударё ва Сирдарёдан ҳосил бўлади. Минтақадаги ер ости сувлари ҳажми тахминан 43,49 км дир. Сув ресурсларининг 80 фоизидан қишлоқ хўжалигида фойдаланилади, деярли 7 – 8 фоизидан эса саноатда, қолган қисмидан эса рўзғорда, хизмат кўрсатиш соҳасида ва бошқа мақсадларда фойдаланилади.\nМинтақада сувдан тежамай-тергамай фойдаланишнинг экологик оқибатлари нималарга олиб келаётгани яхши маълум. Совет даврида экология эҳтиёжлари узоқ вақт назар-писанд қилинмай келгани Орол денгизи қуришига сабаб бўлди. Дунёдаги ҳажми жиҳатидан тўртинчи ўринда турувчи кўл қуриб қолиб, ўрнида 5 миллион гектарлик янги чўл – Оролқум ҳосил бўлди. Қуриб қолган денгиз тубидан кўтарилаётган миллионлаб тонна қум туз суғориладиган ерлар, аҳоли саломатлиги ва тоғларнинг муз қопламасига салбий таъсир кўрсатмоқда. Бундан ташқари, ерлар ва сув ресурсларининг шўрланиши ва инқирозга юз тутиши минтақадаги мамлакатлар иқтисодиёти барқарорлигига таҳдид солаётган доимий муаммо бўлиб қолди.\nСув бир вақтнинг ўзида минтақадаги иқтисодий ривожланишни ҳам кучайтирадиган, ҳам чеклайдиган асосий унсурга айланиб қолди. Кутилаётган иқлим ўзгариши билан боғлиқ тарзда минтақа сувнинг кескин етишмаслиги муаммосига дуч келиши ва бу сувдан ҳозирги кундаги фойдаланишнинг 8 – 10 фоизини ташкил этиши мумкин. Воқеаларнинг турли тарзда ривожланиш сценарийларига кўра, минтақада аҳолининг сув билан таъминланганлик даражаси йилига мавжуд 2500 м2 дан 1400 м2 га қисқаради. Бундан ташқари, сувдан тежаб-тергаб фойдалана билмаслик, унинг етказиб бериш жараёнида йирик миқёсда исроф бўлаётгани минтақадаги вазият янада ёмонлашувига олиб келади.\nСув ресурсларини тартибга солиш механизмлари\nМарказий Осиё мамлакатлари мустақилликни қўлга киритгандан сўнг сув ресурсларини бошқариш ва тартибга солиш тизимларини ислоҳ қилишга бир неча марта уриниб кўрди.\n90-йиллар бошида Марказий Осиё мамлакатлари сув ресурсларини бошқариш бўйича совет тизимларини максимал даражада сақлаб қолишга ҳаракат қилди. Бироқ тартибга солиш механизмлари фақат қуйи даражада ўзгартирилди, холос. Иқтисодиётни қайта интеграция қилиш, иқтисодий алоқалар парчаланиб кетиши натижасида ўсиш суръатлари пасайиши сув соҳасига ёмон таъсир кўрсатди. Сув таъминоти тизимини молиялаштириш анча-мунча қисқариб кетди ва оқибатда 90-йилларнинг ўрталарига келиб, сув хўжалиги вазирликлари ходимлари сони камайди. Айни ҳолни Марказий Осиё мамлакатлари сув тизимларидаги ўзгаришларнинг дастлабки босқичи деб қараш мумкин.\nМарказий Осиёда сув муносабатлари ҳуқуқий жиҳатдан 5 та республика ўртасида қабул қилинган “Давлатлараро манбаларнинг сув ресурсларидан биргаликда фойдаланишни бошқариш ва қўриқлаш соҳасида ҳамкорлик тўғрисида”ги келишув билан тартибга солинади. Сув ресурсларини бошқаришда Давлатлараро мувофиқлаштирувчи сув хўжалиги комиссияси (ДМСХК) асосий роль ўйнайди. У ўзаро келишув билан 1992 йилда ташкил этилган эди. Комиссия минтақадаги сув хўжалиги сиёсати; минтақа сув ресурсларидан комплекс ва оқилона фойдаланиш; узоқ муддатга мўлжалланган сув таъминоти дастури; минтақадаги ҳар бир республика сувдан фойдаланиши учун йиллик меъёрларни ишлаб чиқиш билан шуғулланади.\nДМСХК таркибига котибият, Сирдарё ва Амударёнинг иккита ҳавза ташкилоти ва илмий-ахборот маркази (ДМСХК ИАМ) киради. Ушбу минтақавий ташкилотлар ДМСХКнинг амалий ва илмий-тадқиқот фаолиятини амалга оширади. Миллий сув хўжалиги идоралари раҳбарлари кенгаши ДМСХКнинг олий кўрсатмалар берадиган органи ҳисобланади. Бундай кенгашлар йилига икки марта ёки ундан кўпроқ ўтказиб турилади. Улар натижалари барча томонлар имзо чеккан мажлис баённомаларида акс этади. Қарорлар ўзаро муроса асосида қабул қилинади.\nМарказий Осиё мамлакатлари янги сув муносабатлари шаклланиш жараёнида турли лаҳзаларни бошидан кечирди. Агар 2000 йиллар бошида сув билан боғлиқ ўзаро муносабатларда жиддий муаммолар ва кескинликлар унчалик кўп бўлмаган бўлса, кейинчалик Амударё ва Сирдарёда улкан гидротехника иншоотлари қуриш ва улардан фойдаланиш масаласида келишмовчиликлар пайдо бўлди.\nДарёларнинг юқори ва қуйи оқимида жойлашган мамлакатларнинг сувга эҳтиёжи ҳар хил бўлгани билан боғлиқ машҳур дилемма сув борасидаги жанжал сабабчисига айланди, сув билан боғлиқ масалалар Марказий Осиёда тобора сиёсийлаша борди ва мамлакатлар ўртасидаги ҳамкорликнинг бошқа жиҳатларига ҳам таъсир ўтказа бошлади. Бунга Қамбарота ГЭСлар каскади ва Роғун ГЭС қурилиши минтақадаги сув ва энергетика муносабатларининг ўзига хос лакмус қоғози бўлиб қолганини мисол қилиб келтириш мумкин.\nБундан ташқари, сўнгги пайтларда Қирғизистон 1992 йилда эришилган битимга ҳам, минтақавий сув ҳамкорлигининг институционал тузилмасига ҳам ишонқирамай қарай бошлади. Ушбу мамлакат 2009 йилдан бошлаб Ҳалқаро Орол денгизини қутқариш фондидаги аъзолигини тўхтатиб қўйди. У минтақавий тузилмаларнинг экология ва сув соҳасидаги ҳамкорлиги бўйича бош ташкилоти ҳисобланади.\n2016 йилга қадар йирик гидроиншоотлар қуриш билан боғлиқ масалалар нафақат минтақадаги сув муносабатларини ривожлантириш йўлида тўсқинлик қилиб келди, қолаверса, Марказий Осиё мамлакатлари ўртасидаги иқтисодий ҳамкорликка халақит бера бошлади. Германиянинг Аделфи тадқиқот маркази ва Марказий Осиё минтақавий экология маркази маълумотларига кўра, минтақадаги самарали ҳамкорлик йўқлиги сабаб йиллик йўқотишлар миқдори 4 миллиард АҚШ долларини ташкил этади.\nИжобий трендлар – тамойиллар\nУзоқ йиллар сув тузилмасининг бир томонлама ривожланишига мухолиф бўлиб келган Ўзбекистондаги сиёсий ўзгаришлар минтақадаги сув муносабатларининг бурилиш нуқтаси бўлди. Тошкент сув муаммоларини ҳал этиш учун қўшни мамлакатлар билан икки ва кўп томонлама форматларда фаол ишлай бошлади. Ўзбекистоннинг дастлаб эҳтиёткорлик билан, кейин эса аниқ-тиниқ баёнот бергани Тожикистон Роғун ГЭС бўйича қурилиш ишларини бошлашига имкон туғдирди.\nБугунги кунга келиб, сув бўйича ҳамкорлик масалаларига минтақавий ҳамкорликдан олинажак умумий фойдадан келиб чиқиб қаралмоқда. Ҳамкорлик масалаларини муҳокама қилиш учун Марказий Осиё мамлакатлари Ташқи ишлар вазирлари учрашуви сингари сиёсий платформалар ташкил этилди. Минтақадаги 5 та республика раҳбарларининг доимий саммитлари чоғида сув масалаларига устувор аҳамият берилмоқда.\nҚайд этиш жоизки, Марказий Осиё мамлакатлари ҳалқаро ҳамкорлар кўмагида Орол денгизи муаммосини ҳал этиш йўлида кўп саъй-ҳаракатлар қилди. Бунинг натижасида денгизнинг Қозоғистон тарафидаги бир қисми тикланди, Ўзбекистон Оролбўйи сув ҳавзалари экотизимини сақлаб қолди.\nБундан ташқари, яқин вақтдан бери Ўзбекистонда денгизнинг қуриб қолган тубини фаол ўрмонлаштириш бошланди. Бугунги кунга келиб, ўша қуриб қолган денгизнинг 750 минг гектарга яқин тубига турли дарахт ва буталар экилди. Ҳукумат экологик фалокат ҳудудини инновация ва инвестициялар зонасига айлантириш ҳақида қарор қабул қилди.\nГарчи ҳозирча хулоса ва башорат қилишга эрта бўлса-да, давлатнинг Орол денгизи муаммосини идрок қилишида ўзгаришлар кўзга ташланмоқда. У энди чет эл кўмагини қабул қилишда тузоқ эмас, давлат ушбу минтақанинг ижтимоий-иқтисодий ва экологик муаммоларини ҳал этишга жиддий киришди.\nУмуман олганда, айни пайтда Марказий Осиёдаги қишлоқ хўжалик, ер ва сув ислоҳотлари ҳали тугагани йўқ. Қишлоқ хўжалиги ишлаб чиқариши, ерга мулк сифатида қараш тизимларидаги тартибга солиш даражаси, Совет давридаги билан солиштирганда, пасайиб кетди. Бироқ Марказий Осиё мамлакатларида давлат ишлаб чиқариш режалари, ерни тақсимлаш ва қишлоқ хўжалиги маҳсулотларига нарх қўйишда ҳалигача етакчи роль ўйнаб келмоқда. Хусусан, айнан давлат Марказий Осиё аҳолисининг озиқ-овқат ва сув хавфсизлигини таъминлаш билан ижтимоий барқарорлаштирувчи куч бўлиб қолмоқда. Айни чоқда бундай қаттиқ тартибга солувчи тизимнинг камчилиги секторга, айниқса, унинг инфратузилмасига хусусий маблағларни киритишга қизиқиш пастлигидир.\nМиллий сув сиёсати шаклланиши билан бир қаторда миллий даражадаги сув хўжалиги идораларининг мақоми ҳам ўзгарди. Илгари мустақил сув ресурслари вазирликлари қишлоқ хўжалиги, энергетика ёки атроф муҳит муҳофазаси вазирликлари таркибига кирар, бошқарувчи идоралар ваколатлари ва обрўси пасайиб кетган эди. Сув мамлакатларнинг (юқори ва қуйи оқимдаги) жойлашувига қараб, кенг миқёсли миллий манфаатларнинг суғориш учун сув билан таъминлаш ва сувдан гидроэнергия ишлаб чиқариш учун фойдаланишдай бўлагига айланди. Бу Марказий Осиё сув тизимларидаги ўзгаришларнинг навбатдаги босқичи эди. Бошқа вазирликлар билан қўшилиб кетганлик ва молиялаштириш қисқарганига қарамай, сув тизимларининг ўрта бўғинида айтарли ўзгаришлар содир бўлмади.\nҚишлоқ хўжалиги ва миллий маъмурий ислоҳотлар/ўзгаришлар сув хўжалиги соҳасидаги эврилишлар/ислоҳотларга тобора кўпроқ таъсир кўрсатмоқда. Анъанага кўра, сув сектори ҳали Россия Марказий Осиёни мустамлака қилиб олганидан аввал ҳам давлат иши бўлиб келган. Сув ресурсларини давлат бюрократияси орқали бошқаришнинг узоқ анъанаси минтақадаги сувдан фойдаланиш жараёнини тартибга солишнинг муҳим жиҳатларидан бири эди.\nЯқинда Сардоба сув омборида рўй берган техноген фалокат Марказий Осиё мамлакатлари ўртасидаги муносабатларда стратегик ўзгаришлар рўй берганини кўрсатди. Ўзбекистон ва Қозоғистон раҳбарларининг тезкор мулоқоти маҳаллий ҳокимият ва идоралари ўртасида бошланган баҳс-мунозараларга чек қўйди. Ўзбекистон Қозоғистоннинг зарар кўрган туманларига қўмак сифатида техника ва махсус воситалар жўнатди. Қозоғистон бош вазири ўринбосари фалокат рўй берган жойни бориб ўз кўзи билан кўрди. Бундан бир неча йил олдин минтақада бунақа ҳолатни тасаввур ҳам қилиб бўлмас эди. Марказий Осиё мамлакатлари раҳбарлари ўртасида ҳамкорликнинг прагматик ва барқарор тизими яратилмоқда. Бундай ўзаро алоқалар асосида минтақавий ҳамкорлик, жумладан, биринчи навбатда табиатни муҳофаза қилиш ва сув ресурсларини бошқариш институтларини ташкил этиш муҳим аҳамиятга эга. Роғун, Қамбарота сингари улкан сув омборларини қуриш режалаштирилаётган минтақада улар хавфсизлиги биринчи ўринга чиқади. Шунинг учун йирик сув иншоотлари хавфсизлиги ва уларни ишлатиш бўйича минтақавий ташкилот тузиш ўз вақтида олдинга ташланган илғор қадам бўлур эди. Юқорида қайд этилганидай, бунинг учун сиёсий ирода мавжуд.\nНиҳоят, Марказий Осиёда сувдан фойдаланиш масалалари ҳар доим табиатни муҳофаза қилиш масалалари билан чамбарчас боғлиқ бўлган. Орол денгизининг қуриб қолишига оид муаммолар экологияга бепарво муносабатда бўлишнинг ёрқин намунасидир. Узоқ йиллар давомида Орол муаммолари ривожланишнинг турли йўналишларида, баъзан Орол денгизи муаммосидан жуда узоқ соҳалар учун халқаро ташкилотлардан кўмак олиш имкониятларидан бири сифатидаги рамзий масала бўлиб келган. Орол денгизига бағишланган кўп сонли учрашувлар, конференциялар ва сон-саноқсиз мақолалар муаммони ҳал этиш бўйича на сиёсий иродани ва на аниқ кўришни шакллантира олмади.\nЮқорида келтирилган таҳлил асосида Марказий Осиёда сув ресурслари соҳасида ҳамкорлик самарадорлигини ошириш бўйича қуйидаги таклифларни бериш мумкин:\nЯнги техник ечимлар қидириш баробарида ҳамкорлик ва секторлар ўртасида комплекс режалаштиришга кўмаклашиш учун янги сиёсий ва иқтисодий рамкалар – чорчўпларни ишлаб чиқиш зарур. Комплекс режалаштириш ва секторлараро ҳамкорлик чиқимларни камайтириш учун эҳтимол тутилган синергизмдан муроса ҳолатларини баҳолаш, тузилмалар ва секторлар барқарорлигини таъминлаш учун талаб ва марказлаштирилмаган хизматлар соҳасидаги чоралар кўриш учун фойдаланиш имконини беради. Тожикистон ва Ўзбекистондаги сув соҳаси ислоҳотларини давом эттириш ва Туркманистондаги ўзгаришлар синчиклаб назорат этилиши зарур. Миллий ислоҳотларни қўллаб-қувватлаш соҳа вазирликлари талабларига эмас, ислоҳотлар самарадорлигига таяниши лозим.\nҲукуматлар сув таъминоти соҳасида тегишли рағбатлантириш йўлларини жорий этиши, уни хусусий ва халқаро инвестициялар учун жозибадор қилиши керак. Маълумки, Марказий Осиё сув секторидаги асосий муаммолардан бири молиявий барқарорлик ҳисобланади. Молиялаш ҳажми камайиши ва унинг етарли эмаслиги деярли барча мамлакатлардаги ҳамма секторларни барқарор ва ишончли таъминлаш йўлидаги тўсиқлардан бири ўша ҳажм етарли эмаслигидир. Изчил бўлмаган молиялаш ҳам ушбу сектордаги узоқ муддатли режалаштиришга тўсқинлик қилади. Бу эса ишлатиш ва техник хизмат кўрсатиш борасидаги жиддий сусткашликларга олиб келади. Суғоришнинг деярли 70 фоиз инфратузилмаси ва сув таъминотининг 50 фоиз тизими эскириб кетган ҳамда тиклаш ёки алмаштиришга муҳтож. Бундай миқёс оқибатида сув таъминоти сектори учун инвестициялар ҳаводай зарур.\nСув секторида таълим ва илмий тадқиқотлар сифатини ошириш мақсадида радикал ислоҳотлар даркор. Мамлакатлар давлат таълими, илмий тадқиқотлар ва давлат хизматлари секторини ислоҳ қилиш бўйича саъй-ҳаракатларини тугаллаши шарт. Бундай радикал чораларсиз сув сектори учун малакали мутахассислар тайёрлаш муҳим муаммолигича қолаверади. Онлайн ва веб-тренинглар – вебинарлар тизимини қўллаш мумкин. Ўқув дастурларини ишлаб чиқиш ва дарсликлар ёзишда кўмак кўрсатишга ҳамкорликнинг потенциал соҳалари сифатида қараш керак бўлади.\nМинтақа улкан инфратузилмавий, жумладан, сув таъминоти соҳасидаги муаммоларга дуч келмоқда. Эски сув таъминоти тизимлари ундан фойдаланиш чоғидаги йўқотишларнинг асосий сабабчисидир. Сув ресурсларини тиклашда ёрдам кўрсатиш бўйича сўровлар кейинги беш йил давомида ортиб бораверади. Шунга қарамасдан, чала ва режалаштирилмаган реабилитация сув тақсимотини яхшиламайди, аксинча, реабилитация қилинган ва қилинмаган ҳудудларда сувдан фойдаланувчилар ўртасидаги тафовутни ошириб юборади. Тадбирлар инфратузилмани тиклаш бўйича узоқ муддатли режалар тайёрлашда миллий шерикларга ёрдам кўрсатишга йўналтирилиши лозим. Шу маънода сув таъминоти инфратузилмасини яхшилаш бўйича устувор вазифалар ва аниқ чораларни аниқлаб олиш лозим бўлади. Бундай режалар 10 йиллик давр учун тайёрланса, айни муддао бўлур эди.\n“Индустрия 4.0”, сунъий интеллект, дронларни қўллаш сингари янги замонавий ғоялар ҳам сув ресурслари соҳасидаги воқеликка айланиб бормоқда. Кўмак сув инновациялари лабораториясини молиялаштиришга йўналтирилиши мақсадга мувофиқдир. Ушбу ғоя сув ресурслари соҳасида ишлаётган ёш ва истеъдодли кишиларни рағбатлантириши мумкин.\n Марказий Осиё минтақасидаги иқтисодий ҳамкорлик институти (ЦАРЭС институти) директори ўринбосари, Ўзбекистон, электрон почта манзили: deputydirector[email protected]carecinstitute.org\n Victor A. Dukhovny, Joop de Schutter.2019. Water in Central Asia: Past, Present, Future. CRC Press. 492\n CAREC Institute. 2020. Climate Insurance, Infrastructure and Governance in CAREC Region. Research Report. 60 pp\n Yalcin, Resul & Mollinga, Peter. (2020). 2010-Yalcin-Mollinga-Water users associations in Uzbekistan-the introduction of ne institutional arrangement for local water management. ZEF. Boon. Germany\n Wegerich, Kai. (2008). Hydro-hegemony in the Amu Darya Basin. Water Policy 10 (2008) S2. 10. 10.2166/wp.2008.208\n Дилемма (грекча δί-λημμα “тахмин!”) — бир-бирини инкор қилувчи ва учинчи далил мавжудлигини истисно қиладиган иккита қарма-қарши ҳолатдан иборат далил.\n Rethinking Water in Central Asia – The costs of inaction and benefits of water cooperation. Adelphi- CAREC. 2017


Рой Кин: «Бу мавсумда Лэмпард Сульшердан яхшироқ ишлади»\nРой КинФрэнк ЛэмпардОле-Гуннар Сульшер\n«Манчестер Юнайтед» собиқ футболчиси Рой Кин «Челси» бош мураббийи Фрэнк Лэмпард ва «МЮ» мураббийи Оле-Гуннар Сульшернинг жорий мавсумдаги ишини таққослади.\n«Айтишим керакки, Фрэнк бу мавсумда Сульшердан яхшироқ ишлади. Тўғриси, улар бошқарувидаги жамоалар мавсум давомида ўртача савияда ўйин кўрсатса керак, деб тахмин қилгандим, аммо Лэмпард ўз ишини жуда яхши уддалади.\nУ чемпионат давомида муҳим қарорларни қабул қилди, ёшларни асосий таркибга қўрқмай жалб этди. Имкониятга эга бўлган иқтидорлар бугунга келиб барчага ўзларини кўрсата олишди. Бу улкан меҳнатнинг самараси.\n«Челси» мавсумни топ-4да якунлади. Агар бу жамоа Англия кубогини қўлга кирита олса, Лэмпард учун йил ажойиб ўтган бўлади.\nФрэнк тўртликдан жой олгани унинг учун жуда катта натижа эмаслигини айтган бўлса-да, бу «Челси» учун олдинга ташланган улкан қадам», – дейди Кин Sky Sports эфирида.\nМаълумот учун, «Челси» 1 август куни Англия кубоги финали доирасида «Арсенал»га қарши майдонга тушади.\nЭслатиб ўтамиз, жорий мавсум аввали билан ҳисоблаганда «Манчестер Юнайтед» трансферлар учун 190 млн фунт сарфлаган бўлса, «Челси» ФИФА томонидан қўйилган тақиқ туфайли трансферларни амалга ошира олмаганди.


Киберхавфсизлик рейтинги: Ўзбекистон охирги бешталикда! - Terabayt.Uz\nКиберхавфсизлик рейтинги: Ўзбекистон охирги бешталикда!\nБританиянинг Comparitech тадқиқот компанияси киберхавфсизлик даражаси бўйича давлатлар рейтингини тузди. Рўйхатга Ўзбекистон ҳам киритилган бўлиб, у 56-ўринни эгаллаган, деб ёзади Kun.uz нашри.\nЎҚИНГ: Вазир: дунёнинг 50 та энг кучли мамлакати қаторидан жой олишни кўзлаганмиз\nРейтингга жами 60 та давлат киритилган бўлиб, унга Япония етакчилик қилмоқда, охирги ўринни эса Жазоир эгаллаган.\nДавлатларнинг рейтингдаги ўрнига 7 та мезон, жумладан зарарли дастурий таъминот билан зарарланган мобил қурилмалар ва компьютерлар улуши, пулларни ўғирлаш мақсадида амалга оширилган хакерлик ҳужумлари сони, у ёки бу давлатнинг хакерлик ҳужумларига тайёрланганлиги, тегишли қонунчилик мавжудлиги кабилар таъсир қилган. Ҳар бир давлат 0 дан 100 баллгача тўплаши мумкин бўлган, бунда тўпланган балл қанчалик кам бўлса, давлат кибертаҳдидлардан шунчалик яхши ҳимояланган ҳисобланади.\nЎҚИНГ: Энг инновацион мамлакатлар рейтинги билан танишинг\n#ахборот хавфсизлиги #кибер хавфсизлик


ЎЗБЕКИСТОН РЕСПУБЛИКАСИ ОЛИЙ СУДИСУИИСТЕЪМОЛ БЎЛГАН ВАКОЛАТ from\nСУИИСТЕЪМОЛ БЎЛГАН ВАКОЛАТ\nФуқаро Шароф Файзиқулов (исм-шарифлар ўзгартирилган) кам таъминланган оила бошлиғи сифатида 2018 йилнинг 25 апрелида туғилган тўртинчи фарзандига икки ёшга тўлгунига қадар нафақа тайинлашни сўраб маҳалла фуқаролар йиғини раиси Нурали Эшмаматов номига ариза ёзди.\nОрадан кўп ўтмай маҳалланинг нафақа тайинлаш бўйича ишчи гуруҳи Ш. Файзиқуловнинг уйига келиб, оила аъзоларининг яшаш шароити, ойлик даромади каби ҳолатларни ўрганиб чиқади ва нафақа тайинлаш мумкин, деган хулоса беради. Шундан сўнг болага икки ёшга тўлгунига қадар нафақа тайинланиб, онаси С. Ҳусанова номига очилган пластик картага банк муассасаси орқали ҳар ойда нафақа пули тўлана бошланади. Бироқ орадан кўп вақт ўтмай нафақа пулини тўлаш тўхтайди. Ш. Файзиқулов маҳалла фуқаролар йиғини раиси Нурали Эшмаматовга бунинг сабабини сўраб, қўнғироқ қилади.\n— Менга бир ойлик нафақа пулини бермадингиз, — деб жавоб беради раис. — Шунинг учун нафақа тўлаш тўхтатиб қўйилди. Агар пулни берсангиз, қолган ойлар учун ҳам нафақани чиқариб бераман. Ўн тўрт ёшгача нафақа тайинлаш қўлимда…\nРаиснинг очиқча таъмагирлиги Шарофни каловлантириб қўяди. Салдан сўнг шоша-пиша неча сўм бериш кераклигини сўрайди.\n— «Харажат» учун 350 минг сўм берсангиз етарли — деб жавоб беради раис.\nШу ўринда Н. Эшмаматовнинг маҳалла раиси сифатида фаолияти нималардан иборат эканига эътибор қаратсак, «Фуқаролар йиғини тўғрисида»ги намунавий низомга асосан маҳалла фуқаролар йиғини раисларига, хусусан, Нурали Эшмаматовга ҳам бир қатор ваколатлар берилган.\nУлар жумласига фуқаролар йиғини ва унинг органлари томонидан ўз ваколатларини амалга ошириш, қарорларни ижро этишга доир ишларни ташкил қилиш, фуқаролар йиғини маблағларини қонун ҳужжатларига мувофиқ тасарруф этиш, кам таъминланган оилалар, етим болалар, ота-онасининг қарамоғидан маҳрум бўлган болалар, шунингдек, табиий офатлардан ва техноген хусусиятли фавқулодда вазиятлардан жабр кўрган фуқароларнинг моддий ва уй-жой, маиший шароитларини яхшилаш тўғрисида тегишли давлат органларига таклифлар киритиш, фуқароларни қабул қилишни амалга ошириш, уларнинг аризалари, таклифлари ва шикоятларни кўриб чиқиш сингари ваколатлар киради.\nН. Эшмаматов ўзига берилган ваколатлардан ғараз мақсадда фойдаланган.\nУ 350 минг сўмни пора тариқасида берган тақдирда нафақа тайинлашини маълум қилиб, қасддан фуқаро Ш. Файзиқуловни пора беришга мажбур этадиган шароитга туширган.\nМаҳалла оқсоқоли пора талаб қилганидан ночор қолган Ш. Файзиқулов жуда кўп ўйлайди. Охир-оқибат у Бош прокуратура ҳузуридаги иқтисодий жиноятларга қарши курашиш Департаментининг Хатирчи тумани бўлимига ариза билан мурожаат қилади. Аризасида Н. Эшмаматовга нисбатан қонуний чора кўриш ва ўтказилаётган тадбирда шахсан иштирок этишини сўрайди.\nФуқаронинг аризаси асосида Департаментнинг туман бўлими ҳамда туман ИИБ ходимлари ҳамкорлигида ўтказилган тадбир давомида мазкур келишувдан хабари бўлмаган маҳалла фуқаролар йиғини масъул котиби Ш. Даминов орқали Н. Эшмаматов туман почта алоқа тармоғи биноси олдида кимёвий ишлов берилган 350 минг сўмни таъмагирлик йўли билан Ш. Файзиқуловдан олаётган вақтда ашёвий далиллар билан ушланади.\nШу ўринда Олий суд Пленумининг 1999 йил 24 сентябрдаги «Порахўрлик ишлари бўйича суд амалиёти тўғрисида»ги қарори 11-бандига эътибор қаратамиз. Унда таъмагирлик мансабдор шахс томонидан фуқароларнинг қонуний манфаатларига зарар етказадиган хизматига доир ҳаракатларни содир этиш таҳдиди остида пора талаб қилиш ёки фуқарони унинг қонуний манфаатларига зарар келтирадиган оқибатларнинг олдини олиш учун пора беришга мажбур этадиган шароитга қасддан тушириш демакдир, деб қайд қилинган.\nСуд судланувчи Н. Эшмаматовнинг мансабдор шахс бўлгани ҳолда ўз хизмат мавқеидан фойдаланиб, Ш. Файзиқуловдан нафақа тайинлаш учун тамагирлик йўли билан Ш. Даминов орқали 350 минг сўм пора олганликда ифодаланган жиноий ҳаракатлари дастлабки тергов органи томонидан Жиноят кодексининг 210-моддаси 2-қисми «в» банди билан тўғри малакаланган, деб ҳисоблади.\nСуд жиноят ишини мазмунан кўриш жараёнида қонун талаблари ва Олий суд Пленумининг юқоридаги раҳбарий тушунтиришларига асосланди.\nСудланувчи Н. Эшмаматов Жиноят кодексининг 210-моддаси 2-қисми «в» бандида назарда тутилган жиноятни содир этганликда айбдор деб топилиб, суд залидан қамоққа олинди. Суд ушбу модда билан судланувчига Жиноят кодексининг 57-моддасини қўллаб, икки йил муддатга озодликдан маҳрум қилишга ҳукм чиқарди. Суд ҳукми билан Н. Эшмаматов бир йил олти ой муддатга моддий жавобгарлик ва мансабдорлик лавозимларида ишлаш ҳуқуқидан маҳрум қилинди.\nМамлакатимизда жамият тараққиёти, халқ фаровонлиги ва юртимиз равнақига рахна солувчи, маънавиятни емириб, миллий қадриятларни, одоб-ахлоқ нормаларини паймол этувчи коррупция иллатига қарши қатъий кураш олиб борилмоқда.\nПрезидентимиз Шавкат Мирзиёев 2020 йилнинг 29 декабрь куни Олий Мажлисга Мурожаатномасида «…коррупциянинг ҳар қандай кўринишига муросасиз бўлиш кундалик ҳаёт тарзимизга айланиши шарт. Бу иллатга қарши курашишга барча давлат органлари, сиёсий партиялар, жамоат ташкилотлари, оммавий ахборот воситалари, умуман, ҳар бир фуқаро сафарбар этилиши зарур», — дея таъкидлаган эди.\nДарҳақиқат, фуқаролар коррупциянинг ҳар қандай ҳолатига муросасиз муносабатда бўлсагина жамиятимизда ушбу иллатнинг пайи қирқилади.\nНавбаҳор тумани суди раиси,


Муҳаммаджон Холбеков. Тирбанд йўлдаги ҳаёт - www.ziyouz.uz\nБош саҳифа Илм ва фанАдабиётМуҳаммаджон Холбеков. Тирбанд йўлдаги ҳаёт\nЁшлиги ватани Аргентинада ўтган, сўнгра Парижда муқим яшаб ижод қилган ХХ аср жаҳон адабиётининг таниқли вакили Хулио Кортасар (1914 — 1984) ижодий фаолиятини ўтган асрнинг 40-йилларида бошлаган эди. Унинг “Ҳозирлик” номли илк шеърий тўпламиёқ реаллик ва хаёлотнинг ўзаро сингиб кетиши, мавжудликнинг азалий ва абадий ўзгармас бирламчи негизи — олий руҳ, олий ғояни излаш, Курраи замин билан инсон ўртасида уйғунликни топишга интилиш каби бадииятнинг умуминсоний тамойилларига хос унсурлар сезила бошлаганди. Бани башар ва табиатнинг ўзаро муносабати мавзусига бағишланган “Бестиарий” номли ҳикоялар тўплами эса ёзувчига халқаро миқёсда обрў келтирди.\nКортасар ёшлигидаёқ Х.Л.Борхес ижодига мафтун бўлган. Адабиётдаги илк қадамларида Борхес услубига тақлид қилганини унинг ўзи ҳам эътироф этган. Ҳикоялари мавзуи долзарблигидан ташқари, Борхес уларда ўша давр зиёлилари дунёқарашининг асосини ташкил этувчи “Аргентина руҳи”ни акс эттирарди. Бу ҳикояларда ҳайбаракаллачилик, сохта ватанпарварлик, цензура кучи билан “безатилган” ташқи ҳаёт “бўлиши мумкин бўлмаган ҳаёт”дек қабул қилинарди. Шубҳасиз, бу Борхеснинг реалликни бадиий идрок этиш тарзи эди. Бироқ Кортасар ижодида ҳаёт ўзгача тарзда намоён бўлди: адиб учун қаҳрамоннинг юзага келган вазиятни қандай баҳолаши эмас, балки танг шароит, вазиятда нималарни ҳис этгани ўта муҳимдир.\n“Бестарий” ва “Ўйин охири” номли илк тўпламларида Кортасар ўзига хос эскапизм, яъни қаҳрамонларнинг танг вазиятда ҳаётдан бегоналашиб, руҳий ва жисмоний толиқиш оқибатида объектив воқеликдан хаёлот оламига ўтиб, ўй-хаёлида яратган “фил суягидан ясалган кўшк”ка бекиниб олган ҳолатларини тасвирлайди.\nКейинги асарларида ҳам ёзувчи қаҳрамонларини шунга ўхшаш мураккаб вазиятларга солиб, оғир синовлардан олиб ўтади. Масалан, “Жанубий шоссе” ҳикоясида ХХ аср бошида юзага келиб, глобал муаммога айланган, ХХI асрда ҳам долзарблигини йўқотмаган воқеа тасвирланади.\nПарижга жануб тарафдан кириладиган катта йўлда юзлаб автомобиллар тирбанд бўлиб, йўлда ҳаракат тўхтаб қолган. Ҳайдовчилар ва йўловчилар манзилларига етиб олиш илинжида қўлларидан келган имкониятларни ишга солишади. Бироқ йўл очила қолмайди. Кимдир умидини узмай “ишқий саргузашт” илинжида ўзига жуфт ахтаришга киришса, кимдир бу вазиятда Яратганнинг қаҳру ғазабини кўриб, умидсизликка тушади. Кемага тушганнинг жони бир, деганларидек одамлар бир-бири билан танишадилар, ўзлари дуч келган вазиятдан қутулиш чорасини биргаликда ахтарадилар. Иттифоқо, чорасизлик домида узоқ қолиб инсоний қиёфасини йўқотмаслик учун бир-бирларига талпинадилар. Ўзаро кўмаклашиш, кўнгилга сал бўлса ҳам таскин берадиган сўзларни айтиб, умидни сўндирмаслик учун далда беришдан, меҳр улашишдан шод бўлган ҳикоя персонажлари ниҳоят йўл аранг очилганини кўриб, дарҳол автомобилларига ўтирганча, ғизиллаб ҳайдаб бир зумда кўздан ғойиб бўлишади. Мушкул вазиятга тушганда одамларни ўзаро маҳкам боғлаган ҳамдардлик, меҳр ришталари шу ондаёқ узилади, ҳамма ўз йўлига равона бўлади.\nБу воқеаларга муайян рамзлар, ишоралар воситасида умуминсоний муаммо туси берилмаганида “Жанубий шоссе” оддий ҳикоялардан бири бўлиб қолаверарди. Кортасарнинг маҳорати шундаки, у мазкур асари замирига глобал муаммони сингдира билган. Чунончи, ҳикояда тасвирланган автомобиллар тирбанд катта йўлни Курраи заминга қиёслаш мумкин. Бунда одамлар ягона мақсадда: тирик қолиш (ҳаёт) учун бирлашган. Бу тўғри танланган йўл, негаки ёлғизликда одам ўз жонини сақлаб қолиши даргумон. Ҳар қандай назариялар ҳам бешафқат ҳаёт олдида одамларга таскин бермайди. Зеро, ҳаёт ўз ҳукмини ўтказади: ҳикояда йўловчилар дастлаб бир гуруҳ бўлиб яшаса, кейинчалик бир нечта гуруҳга бирлашади. Ушбу гуруҳлар тимсолида ёзувчи Ғарбда шаклланиб келган инсон, жамият ва давлат тузумига ишора қилади. Бошида йўлда ноилож тўхтаб қолган одамлар сув, озиқ-овқат, егулик айирбошлайдилар, кейинчалик пул-товар муносабати бошланади, ҳатто чайқовчилар ҳам пайдо бўлади, одамлар мушкул аҳволга тушиб қолганларига қарамай, улар сурбетларча фойда топиш илинжида олиб-сотарлик билан шуғулланади. Бу манзараларда муайян маънода инсоният тарихий тараққиётига ишорани пайқаш қийин эмас. Тирбандликда икки, узоғи билан уч ҳафта туриб қолган одамлар руҳан, жисмонан бир-биридан кескин фарқланади: кимдир ҳис-туйғуларга берилиб тушкунликка тушса, кимдир бошига тушган вазиятга қизиқарли бир саргузаштга қарагандек қарайди, кимдир дош беролмай ўз жонига қасд қилади.\nКортасар ҳикоя мазмунида буюк италян шоири Дантенинг “Илоҳий комедия”сига ишора қилади. Бу бежиз эмас. Тирбандликда ўз оила аъзоларини ташлаб қочиб кетган кимса билан кейинчалик нималар рўй берди, у қандай қисматга дучор бўлди — биз бунда бехабар қоламиз. Бу муҳими эмас. Муҳими шуки, ровий бизга бир ҳақиқатни уқтиради: ўз машинанг — уйинг, оилангдан узоқлашдингми, бас, сен ном-нишонсиз бўлиб кетасан. Яъни йўл четида, тириклик дунёси деган уммон қирғоғида ҳаёт йўқ. Ҳаёт шу ерда, тирбандликда!\nМуаллиф атай воқеалардан “ошиб”, воқеаларни оралатиб, уларнинг “устидан сакраб” китобхон олдига: “Воқеа бўлиб ўтди, наҳотки буни кўрмадингиз? Ёки тушуниб етмадингизми?” қабилида савол қўяди. Биз беихтиёр ҳикояни қайта бошдан варақлаймиз, матнга тағин кўз югуртирамиз: қаерда, қайси саҳифада, қайси сатрда ўша “воқеа”ни кўрмай ўтиб кетганимизга ажабланамиз.\nМана, мўъжаз автомобилда ўтирган ёш жувон бошқа автомобилдаги ёш эркакка нималардир демоқда. У нимагадир иқрор бўлмоқда… Ажабо, кейинчалик кўзимиз “ўғил” сўзига тушади. Улар ўғил кўришдими? Қачон? Қандай қилиб? Бунинг аҳамияти йўқ. Бинойидай ёш эркак ва соҳибжамол жувон бир-бирини севиб қолган. Шундай тирбандликда мўъжиза! Тирбандлик ариб, автомобиллар юра бошлагандан сўнг, ёш эркак ўз маҳбубасини йўқотади. Жувон автомобиллар оқимида ғойиб бўлади. Гангиб қолган эркак атрофга олазарак кўз югуртираркан, бегона одамларни кўради, ҳалигина дўстга айланган кишиларни кўрмайди, қаерга қарамасин ҳамма ерда бегона одамлар, бегона автомобиллар. У энди ўзи учун ҳақиқий ҳаёт ўша жойда, тирбандликда қолиб кетганини англайди.\nТирбандликда у ҳар куни қандайдир юмушларни бажарар, бир нималарни ахтарар ва шу кўйда келажакдан умидини узмасди, ўзининг тирик эканлигини ҳис этарди. Кимгадир ёрдам берар, бировлар билан суҳбатлашар, аразлашганларни яраштирарди. Қолаверса, ўз ихтиёрисиз тўхтаб қолган ўша жойда жувонга кўнгил қўйди ва севилди… Энди эса, Парижнинг осмону фалакка ёйилган шуъласини кўраркан, ҳаётидаги энг тотли лаҳзалари, сермазмун кунлари ўша катта йўлда қолиб кетганлигини тушуниб етади.\nКортасар Ғарб насрида биринчи бўлиб, Борхес ва Маркесгача одатий, кунора бўлиб турадиган воқеадаги умуминсоний мазмун касб этган сеҳр ва мўъжиза кўра билди. Оддий, кундалик ҳаётда учрайдиган воқеа-ҳодисалар тасвири орқали ёзувчи китобхон олдига севинч ва ташвишга, умид ва хавф-хатарга уйғун ҳаётда қандай яшамоқ керак, деган саволни қўяди ҳамда унинг ечимини топишни ўқувчига қолдиради. Инсон ҳаёти, унинг камчилик ва нуқсонлари, хислат ва фазилатлари кафтдагидек намоён бўлган бу ҳикоя ХХ асрда яшаб ижод қилган аргентиналик классик адиб Хулио Кортасарнинг энг сара асарлари сирасидан.\n← Аввалги Аввалги Эркин Воҳидов. Бизнинг одатлар (1970)\nКейинги → Кейинги: Бегали Қосимов. Муҳаммадшариф Сўфизода (1880-1937)


Президент Шавкат Мирзиёев 30 июнь куни Ўзбекистон ёшлари ва талабалари форумига ташриф буюрди. Форумда иқтидорли, лекин олийгоҳда контракт асосида ўқиш имконияти бўлмаган ёшларимизни қўллаб-қувватлаш бўйича янги тизим яратилишини маълум қилди.\nПрезидент Шавкат Мирзиёев Ўзбекистон ёшлари ва талабалари форумида иқтидорли, лекин олийгоҳда контракт асосида ўқиш имконияти бўлмаган ёшларимизни қўллаб-қувватлаш бўйича янги тизим яратилишини маълум қилди.\nУ бугунги кунга келиб, таълим кредити 22−28 фоиз ставкада 3 йилга берилаётганини қайд этган.\n«Лекин бу ҳаммага, айниқса, узоқ ва чекка жойларда яшайдиган оилаларга оғирлик қилаётгани ҳам бор гап. Шуни ҳисобга олиб, янги ўқув йилидан барча учун таълим кредити имтиёзли шартларда 7 йил муддатга, Марказий банкнинг асосий ставкасида, яъни жорий йилда 14 фоиз ставкада ажратилади», — деди у.


Жиззах ИИБ: Калтакланганини айтаётган ҳайдовчининг ўзи ЙПХ ходими таёғини уриб синдирган\n27 феврал 2021, Тошкент вақти: 03:24\nҲайдовчи видеода ерда синиб ётган милиция жезлини кўтариб, йўл ҳаракати хавфсизлиги ходимлари уни калтаклаганини иддао қилганди.\nЖиззах вилоят Ички ишлар бошқармаси ижтимоий тармоқларда тарқалган видео юзасидан баёнот чиқарди.\n3 декабрь куни ижтимоий тармоқларда тарқалган видеода ҳайдовчининг йўл ҳаракати хавфсизлиги инспекторлари билан жанжаллашаётгани акс этган, видеони суратга олиб тарқатган ҳайдовчи ЙПХ инспекторлари уни калтаклаганини иддао қилган.\nЖиззах ИИБси матбуот хизматининг 5 декабрь куни эълон қилган "Шармандага шаҳар кенгми?" сарлавҳали баёнотида, йўл-патруль хизмати ходимлари ҳайдовчининг эмас, аксинча, ҳайдовчининг шериги ЙПХ ходимининг юзига мушт тушириб, унга тан жароҳати етказгани, ҳайдовчининг ўзи ЙПХ ходими жезлини асфальтга уриб синдиргани таъкидланади.\nИИБ расмий сайтида эълон қилинган баёнотда айтилишича, ҳайдовчи Лочинбек Тиллаволдиев (Озодликнинг 4 декабрь кунги материалида Лочинбек Тиллабўлдиев) “ZAZ FORZA” русумли автоуловида соатига 119 километр (белгиланганидан 19 километр юқори) тезликда ҳаракатланаётгани учун 2 декабрь куни тўхтатилган.\n"Йўл ҳаракати хавфсизлиги ходимлари Юнусбек Умаров ва Ғулом Қўйбоқаровлар қоидабузарга нисбатан тегишли тартибда маъмурий баённома расмийлаштиришга киришганларида ҳайдовчи ходимларнинг хизмат вазифаларини бажаришларига қаршилик кўрсатди.\nБу орада “ZAZ FORZA” йўловчиси Азизбек Олимов йўл- патруль хизмати инспектори, сафдор Юнусбек Умаровнинг юзига мушт тушириб, тан жароҳати етказган.\nБуни кўрган йўл-патруль хизмати ходими Ғулом Қўйбоқаров қўлидаги жезлни автомашина багажи устига қўйиб, йўловчини тинчлантирмоқчи бўлади. Лочинбек Тилобўлдиев эса жезлни олиб, асфальтга уриб синдиради", - дейилади Жиззах ИИБси баёнотида.\nЖиззах ИИБсининг баёнотидаги ушбу версия ҳайдовчи Тиллабўлдиевнинг видеода айтганларига тамомила тескаридир.\nҲайдовчи видеода ерда синиб ётган милиция жезлини кўтариб, йўл ҳаракати хавфсизлиги ходимлари уни калтаклаганини иддао қилганди.\nЛекин, тасвирларда калтаклаш саҳнаси акс этмаган. Тиллабўлдиев телефонида калтаклаш съёмкаси борлиги учун "телефонимни милиция олиб қўйди" деб иддао қилганди.\nЖиззах ИИБси матбуот хизмати баёнотида айтилишича, йўл-патруль хизмати ходимлари Ғулом Қўйбоқаров ва ҳамкасби Юнусбек Умаров автоуловда беркиниб, вилоят йўл ҳаракати хавфсизлиги бошқармасига қўнғироқ қилган ва ёрдам сўраган.\n"Буни кўрган Лочинбек Тиллабўлдиев вой-войлашни бошлади. Азизбек Олимов эса “яккахон концерт”ни тасвирга олишга киришди.\nТасвирларга эътибор қилган бўлсангиз, Лочинбек Тиллабўлдиев ўзини калтаклашгани ҳақида гапирар экан, автомашина салонида ўтирган йўл-патруль хизмати ходимига қарата “Ака тушиб урманг мени, телефонни беринг, ураяпсиз”, дея қичқира бошлайди.\nБу гапларнинг ўзиёқ Лочинбекнинг йўл ҳаракати хавфсизлиги ходимларини шантаж қилишга уринаётганлигини сездиради. Худди шундай, Лочинбек Тиловолдиевнинг телефонини ҳеч ким олмаган", - дейилади ИИБ баёнотида.\nЛочинбек Тиллабўлдиев ва шериги Азизбек Олимовлар автомашинага ўтириб, воқеа жойидан кетган.\nАммо уларни Манас-14 йўл-патруль хизмати масканида яна тўхтатишган.\nЖиззах ИИБси баёнотида Лочинбек Тиллабўлдиев ва шериги Азизбек Олимовларга нисбатан қандай чора қўлланилгани айтилмаган.\n"Йўл ҳаракати хавфсизлиги ходимлари белгиланган жойда ўз хизмат вазифаларини қонуний тартибда амалга оширишган. Бу борада хизмат текшируви олиб борилмоқда", - дейилади Жиззах ИИБси баёнотида.\nВоқеа гувоҳларидан бирининг Озодликка айтишича, ўзини милиция ходимлари калтаклаганини иддао қилаётган ҳайдовчи Youtube порталидаги UzAbzor канали администратори, фарғоналик блогер Лочинбек Тиллабўлдиевдир.\n- Лочинбек Самарқанддан Фарғонага қайтаётганида йўл ҳаракати хавфсизлиги инспекторлари йўлда радар ўрнатиб, уни тўхтатишган. Икки ўртада жанжал келиб чиққан. Ўзи катта трассада радар ўрнатиш мумкин эмас. Бу бола шунга эътироз билдирганида уришган, - деди исми сир қолиши шарти билан Озодликка гапирган блогернинг шериги.\nЖиззах вилоят Ички ишлар бошқармаси Йўл ҳаракати хавфсизлиги бўлими мулозими Озодликка видеода акс этган ҳолатлар юзасидан вилоят прокуратураси суриштирув ўтказаётганини айтди.


Ўзбекистонда ташқи савдо айланмаси январь-август ойлари якунларига кўра, ўтган йилнинг шу даврига нисбатан 18,5 фоизга ўсди / Ўзбекистон янгиликлари, энг сўнгги хабарлар\nБугун Бангкок шаҳрида бокс бўйича Осиё чемпионати старт...\n19 апрел 2019 11:53\nИҚТИСОДИЁТ 0 Шархлар 1612 кўрилди\nЎзбекистонда ташқи савдо айланмаси январь-август ойлари якунларига кўра, ўтган йилнинг шу даврига нисбатан 18,5 фоизга ўсди\n2018 йил январь-август ойлари якунларига кўра, Ўзбекистонда ташқи савдо айланмаси 20,6 миллиард АҚШ долларини ташкил этиб, ўтган йилнинг шу даврига нисбатан 18,5 фоизга ўсди. Шу жумладан, экспорт ҳажми 8,6 миллиард АҚШ долларга (ўсиш суръати 4,4 %) ва импорт ҳажми 12,0 миллиард АҚШ долларига (ўсиш суръати 31,2 %) етди. Ташқи савдо салдоси минус 3,4 миллиард АҚШ долларини ташкил қилди. Бу ҳақда Давлат статистика қўмитаси ҳисоботида маълумот берилган.\n2018 йил январь-август ойларида экспорт ҳажми 8,6 миллиард АҚШ долларга (ўсиш суръати 4,4%) тенг бўлди. Экспорт таркибида товарлар 76,9 % улушга эга, булар асосан энергия манбаалари ва нефть маҳсулотлари (20,4 %), озиқ-овқат маҳсулотлари (8,6 %), шунингдек, кимё маҳсулотлари ва ундан тайёрланган буюмлар (7,2 %) гуруҳлари ҳиссасига тўғри келмоқда.\nЖорий йилнинг январь-август ойларида импорт ҳажми 12,0 миллиард АҚШ долларига (ўсиш суръати 31,2 %) тенг бўлди. Импорт таркибида энг катта улуш машина ва асбоб ускуналар (40,1%), кимё маҳсулотлари ва ундан тайёрланган буюмлар (13,4 %) ҳамда озиқовқат маҳсулотлари (9,1 %) гуруҳлари ҳисобига тўғри келди.\n2018 йилнинг январь-август ойларида республикага 153 дан ортиқ хорижий давлатлардан товар ва хизматлар импорти амалга оширилган. Шулардан 5 та энг йирик бўлган Россия Федерацияси, Хитой Халқ Республикаси, Корея Республикаси, Қозоғистон ва Туркия ҳамкор давлатларидан жами импорт ҳажми 7 359,2 миллион АҚШ долларига тенг. Бу эса умумий импорт ҳажмининг 61,2 %ини ташкил қилади.\nЎзбекистоннинг энг катта автомобил йўли ёпилди\nПольшада Ўзбекистоннинг туристик салоҳияти намойиш этилди (фото)\nЎзбекистонда Қозоғистон йилининг расмий очилиш маросимидан фоторепортаж


ХОРИЖДА! КИМНИНГ РОЛИНИ ОЛИБ ҚЎЙИШДИ? ЖЕЙМС БОНДНИНГ ДИЗАЙНЕРИ? КИМ КИНОГА ҚАЙТДИ? 15.10.2015 03:20\nАКТРИСА ШАРЛИЗ ТЕРОН АКТЁР БРЕД ПИТТНИНГ РОЛИНИ “ОЛИБ” ҚЎЙДИ!\nАктриса Шарлиз Терон “Серый человек” фильмида суратга тушмоқда. Бу фильмдаги роль аслида актёр Бред Питтга бағишлаб ёзилган эди. Лекин, бу ролни аёл ролига алмаштириб, сценарийни қайта ёзишга тўғри келмоқда. Ҳолливудда актрисалар актёрларнинг ролларини “олиб” қўйишаётгани, биринчи ҳолат эмас, бундан аввал ҳам, 2010 йилда актриса Анжелина Жоли “Солт” фильмида актёр Том Круз ижро қилиши керак бўлган ролни “олиб” қўйган эди, Сандра Баллок эса, Жорж Клунига бағишлаб ёзилган ролни “олиб” қўйган!\nЯНГИ “ЖЕЙМС БОНД”НИНГ КИЙИМЛАРИНИ ДИЗАЙНЕР ТОМ ФОРД ЯРАТДИ!\nДизайнер Том Форд илк бор 2008 йилда Жеймс Бонд ҳақидаги “Квант милосердия” фильмида Жеймс Бондга либос яратган эди. Шундан сўнг, “007: Координаты "Скайфолл” фильмида ҳам Жеймс Бонднинг либосларини яратди. Дизайнер эндиликда эса, ноябрда премьера бўлиши кутилаётган “007: Спектр” фильмида ҳам, Жеймс Бонд либослари устида ишлаганлигидан жуда хурсандлигини, барча либослар Италияда олий сифатли материаллардан тайёрланганлигини билдирди. У янги фильмдаги либосларга, “Жеймс Бонд, бу Том Форд услубидаги элегант, ёрқин ва ҳашамдорликни ёқтирган эркак” деб, таъриф берди!\nАЙШВАРИЯ РАЙ КИНОГА ҚАЙТДИ!\nМашҳур ҳинд актрисаси Айшвария Рай «Взаимное притяжение» фильми билан кинога қайтди! Фильм қизчасини ёлғиз ўзи ўстираётган ҳуқуқшунос аёл ҳақида бўлиб, воқеалар давомида унинг қизчасини ўғирлаб кетишади.\n1994 йилда “Дунё гўзали” бўлган Айшвария Рай ҳинд фильмларидан ташқари, бир қатор Ҳолливуд фильмларида ҳам суратга тушган. “L'Oreal”, “Coca-Colа”, “DeBeers” рекламаларида ҳам иштирок этган. Актриса, 2011 йилда қизчали бўлгач, ўзини оила ва бола тарбиясига бағишлаб, вақтинча кино оламини тарк этган эди.\nСТИНГ АВТОМОБИЛЬ ЎҒРИСИ?\nСтинг Милен Фармер билан дуэт куйлади. “Stolen Car” деб номланган бу дуэтга Парижда видеоклип ҳам суратга олинди. Клип режиссёри Бруно Авейан. Клипда Стинг автомобиль ўғриси қиёфасида намоён бўлади. Бу дуэт Стингнинг 2003 йилдаги “Sacred Love” еттинчи мусиқий альбомидан ўрин олган қўшиқнинг дуэт версияси!\nБОЧЕЛЛИ ВА ГРАНДЕ ДУЭТИ!\nАндреа Бочелли ва Ариана Гранде бастакор Эннио Морриконенинг “Однажды в Америке” фильми учун ёзган мусиқасига қўшиқ куйлашди! Бу қўшиққа суратга олинган видео YouTube да хонанданинг каналига қўйилди. Бу дуэт қўшиқ Андреа Бочеллининг 23 октябрда чиқиши кутилаётган янги «Cinema» мусиқий альбомидан ҳам ўрин эгаллайди.\nЖОННИ ДЕПП “ОСКАР” ОЛИШНИ ҲОҲЛАМАЙДИ?\nЯқиндагина “Dior Sauvage” парфюмининг “юзи”га айланган, унинг рекламасида суратга тушган Жонни Депп “Оскар” мукофотига эга бўлишни истамаслигини маълум қилди! Бу ҳақида у, Лондондаги кинофестивалда “Черная месса” фильми намойишига бағишланган матбуот анжуманида айтиб ўтди. “Оскар” ғоясининг ўзиёқ ким биландир рақобатлашишни билдиради, мен эса ҳеч ким билан рақобатлашмайман, мен шунчаки ўз ишим билан шуғулланаман, ижод қиламан. Ишимнинг натижаси баъзиларга ёқмаслиги ҳам мумкин, бу табиий ҳолат.” – дейди актёрнинг ўзи. Лекин, экспертлар актёр “Черная месса” фильмидаги роли билан “Оскар”ни қўлга киритиши мумкин, деб тахмин қилишмоқда! Бунгача актёр, 3 маротаба “Оскар” мукофотига номзоди қўйилган, аммо мукофотни қўлга кирита олмаган.\nАРНОЛЬД ШВАРЦЕНЕГГЕР АЖРАШИШНИ ИСТАМАЙДИ?\nАрнольд Шварценеггер 2011 йилда рафиқаси Мария Шрайвер билан ажрашган ва биргаликда ҳаёт кечирмаётган бўлса ҳам, ҳалигача у билан қонунан ажрашмаган экан! Актёрнинг ўзи никоҳини шахсий омадсизлик, деб ҳисоблайди. 2012 йилдан буён эса, ўз физиотерапевти Хизер Миллиган билан янги ҳаёт бошлаган. Аммо, у ҳалигача аввалги рафиқаси билан ажрим ҳақидаги ҳужжатларга қўл қўймай келаётган экан.\nЛЕОНАРДИ ДИ КАПРИО “VOLKSWAGEN” ГА БЕФАРҚ ЭМАС!\n“Volkswagen” автоконцернидаги можаролар Ҳолливуд-дагиларни асло бефарқ қолдирмади! Натижада, актёр Леонардо Ди Каприога тегишли продюсерлик маркази, “Paramount Pictures” кинокомпанияси билан ҳамкорликда, Дек Эвингнинг “Volkswagen” автоконцернидаги жанжалларга бағишланадиган асарини экранлаштириб, унинг асосида фильм суратга оладиган бўлишди! Фильмнинг ишчи номи ҳозирча, "Слишком велик, чтобы подвести" (Too Big To Fail), деб номланмоқда.\nБРИДЖИТ ЖОНСНИНГ САРГУЗАШТЛАРИ ДАВОМ ЭТАДИ!\nЛондонда ажойиб қувноқ комедия Брижит Жонс ҳақидаги навбатдаги фильм суратга олинмоқда. Янги фильм “Ребенок Бриджит Джонс” деб номланган ва унда бош ролни яна актриса Рене Зеллвегер ижро этмоқда! Номидан ҳам, кўриниб турибдики, янги фильмда сал ғалатироқ қаҳрамон, эндиликда ҳомиладор қиёфада намоён бўлади!\nСЕЛЕНА ГОМЕС ПАРИЖДА КЎЧАДА ПИЖАМАДА ЮРИБДИ?\nСелена Гомес унга “красная волчанка” хасталиги диагнозини қўйишганлигини ва химиотерапия курсини ўтаганлигини ҳам тан олди! Даволаниш туфайли Селена вазни ортиб кетганлигини ва шу туфайли ҳам бошқалар сабабини билмай, уни роса танқид қилишганлигини айтиб ўтди. Эндиликда эса, Селена янги куч ва ишонч билан ижодини давом эттирмоқда! У янги “Revival” мусиқий альбоми рекламаси учун Парижга атайлаб тақинчоқларсиз, пижамада келди! Унинг бу “ташрифи” чиндан ҳам барчани ҳайратга солди ва ёдда қоларли бўлди!\nМЕРИЛ СТРИП БЕРЛИН КИНОФЕСТИВАЛИ ҲАКАМЛАР ҲАЙЪАТИ РАИСИ!\nМерил Стрип 2016 йил 11 февралдан 21 февралгача бўлиб ўтадиган 66-Берлин Кинофестивалида Ҳакамлар Ҳайъати раиси бўлиши маълум бўлди! Актриса, мазкур фестивалда илк бора ҳакамлар ҳайъатида иштирок этади. У бунгача, 2012 йилда Киноматография соҳасига қўшган ҳиссаси учун мазкур Кинофестиваль совринига сазовор бўлган! Унгача эса, доим Кинофестиваль меҳмонлари сафида эди. “Масъулият ҳисси жуда кучли, аммо бу мени биринчи марта ҳакамлик қилишим бўлса ҳам, ишончни оқлайман” дейди актриса. Ўтган йили кинофестивал Ҳакамлар Ҳайъати раиси режиссёр Даррен Аронофски бўлган эди. Мерил Стрипни кинофестиваль ҳакамлар ҳайъатига раис сифатида танлашлари бежиз эмас! Актриса 19 марта “Оскар” мукофотига номзод бўлиб, 3 марта мазкур мукофотни қўлга киритган! Бундан ташқари, 8 марта “Олтин Глобус” соҳибаси бўлган ва Канн фестивалида ҳам ғолиб бўлиб, совринни қўлга киритган.\nЖУЛИЯ РОБЕРТС РЕКЛАМАДА СОТУВЧИ?\nАктриса Жулия Робертс “Calzedonia” бренди билан навбатдаги ҳамкорликни амалга ошириб, бренднинг янги рекламасида суратга тушди. Худди мини фильм каби суратга олинган рекламада, Жулия Робертсни гўёки сотувчи деб ўйлашади. Актриса ҳам, ўзини йўқотмай, сотувчиликни маромига етказади!


Бошига иш тушган ҳожатмандга ёрдам бериш мусулмонлик бурчимиздир — Zamaxshariy.uz\nБошига иш тушган ҳожатмандга ёрдам бериш мусулмонлик бурчимиздир\nАлбатта мусулмоннинг мусулмон биродари устида бир нечта ҳақлари бор бўлиб қуйидаги ҳадиси шарифда бир нечтаси айтилади.\nАйниқса ҳозиргидек синовли кунларда мусулмон киши ўз биродарини қўлида имконияти бўлса муҳтож ташлаб қўймаслиги лозим.\nҲозирги ҳолатда одамлар уйида ўтиришга мажбур бўлган вазиятда кимдир нонга муҳтож кимдир бошқа ҳожатлари бор бўлган кишиларга,қўни кўшнимиз,маҳалладошларимизга қўлимиздан келганча ёрдам беришимиз айни динимиз талаб қилган биродарлик бурчимиз эканини унутмайлик.\nАнас розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Сизлардан бирортангиз ўзи учун яхши кўрган нарсани биродари учун ҳам раво кўрмагунича (комил) мўмин бўла олмайди”, дедилар\nМўмин киши Аллоҳ таолога иймон келтирган, Унга бандалик вазифасини мукаммал бир шаклда кўрсатган, Унинг буюрган ҳар қандай ҳукм ва амалларини сўзсиз бажарган кишидир. Мўмин-мусулмон инсон ўзи учун яхши кўрган ҳар бир нарсани бошқа биродарларига ҳам раво кўради. У ўзининг жаннатга киришини хоҳласа, бошқаларни ҳам жаннатга киришини хоҳлайди. У ўзининг дўзахга кирмаслигини яхши деб билса, бошқаларни дўзахга кирмасликни раво кўради. Мусулмон инсон ўзи учун яхшиликларни, муваффақиятларни, фаровонликни, бахт-саодатни, соғлик-саломатликни ва шунга ўхшаш барча яхши хислатларни яхши кўрганидек, ўзгаларга ҳам шу нарсаларни раво кўради. Мўмин-мусулмон киши, ғийбат, тухмат, жанжал ва шунга ўхшаш ёмонликларни ўзига раво кўрмаганидек, ўзгаларга ҳам буларни раво кўрмайди.\nБиродарига яхшилик қилган киши, ўзига ҳам яхшилик қилган бўлади. Одоб-ахлоқли бўлган мўмин киши ўзининг яхшилигини биродарига ҳам баҳам кўради. Бу ҳақда Аллоҳ таоло Қуръони каримда шундай марҳамат қилади: “Эҳсон (эзгулик)нинг мукофати фақат эҳсон (эзгулик)дир.\nМўмин мўминга доим яхшиликни раво кўради. Дўстининг бошига бирор кулфат тушса, унга ёрдам беради. Мўмин мўминни доимо яхши ишларида уни қўллаб-қувватлаб туради. Бу худди бинодаги ғиштлар бир-бирини мустахкамлаб турганга ўхшайди. Агар бинодаги ғиштлар бир-бирига мустахкам бўлмаса, бино қанчалик катта бўлмасин, у охир-оқибатда қулайди. Расулуллоҳ соллаллоҳу алайҳи васаллам: “Мўмин мўминга худди бинога ўхшаб бир-бирини мустаҳкамлайди”, дедилар ва панжаларини бир-бирига киритдилар”.\nМўмин киши яхши хулқли ва сахий бўлади. Набий соллаллоҳу алайҳи васаллам: “Икки хислат мўминда жам бўлмайди: бахиллик ва бадхулқлик”, дедилар.\nҲулоса ўрнида шуни айтиш мумкинки мусулмон кишининг мусулмонлиги,иймонининг комил бўлиши ва катта ажр мукофотга эришиши бошқа мусулмон биродарига қилаётган муомиласи,биродари олдидаги бурчини бажариш ва ўзига яхши кўрган нарсани биродарига ҳам яхши кўриши билан бўлар экан.\nАзиз юртдаошлар! Ҳозирга синовли,бир бировга муҳтож бўлинаётган кунларда бир бириимзаг ёрдам берайлик.Аллоҳ таъоло бизга ҳозир ажр савобни кўпайтираиб берадиган паллада турибмиз.Атрофимиздаги кишилардан ёрдамимиз ва далдамизни аямайлик.Ҳудо ҳоҳласа шунда бу синовларни биргаликда енгиб ўтишга эришамиз.\nPrevious Post:ЎЗ ЖОНИГА ҚАСД ҚИЛИШ УЛКАН ГУНОХДИР\nNext Post:ДЕХКОНЧИЛИК БИЗГА ОТАМИЗ ОДАМ (А.С)ДАН МЕЪРОС!


ОТБ Ўзбекистонда иккинчи қуёш станциясини ҳам молиялаштириши мумкин\n10:50 / 18.01.2017\nЎзбекистон ҳукумати Сурхондарё вилоятида мамлакатдаги иккинчи қуёш электрстанциясини барпо қилиш учун Осиё тараққиёт банки маблағларини жалб этишни режалаштирмоқда. Бу ҳақда uzdaily.uz сайти ёзмоқда.\nҲукумат Сурхондарёнинг Шеробод туманида барпо қилишни режалаштирган қуёш электрстанцияси лойиҳасини амалга ошириш мақсадида ОТБнинг 100 млн долларлик кредитини жалб этиш ниятида.\nРеспубликадаги иккинчи қуёш электрстанциясининг қуввати 100 мВт бўлади. Ушбу станция ишга тушгач, йилига 177 гВт•с электрэнергияси ишлаб чиқиши кутилаяпти. Кредит 2017 йилнинг икинчи ярим йиллигида тақдим этилиши мумкин.\nЭслатиб ўтамиз, ОТБ 2013 йили Самарқанд вилоятида қуёш фотоэлектр станциясини барпо қилиш лойиҳаси учун Ўзбекистонга 110 мл доллар миқдорида кредит ажратган эди. Марказий Осиёдаги биринчи гелиостанциянинг қуввати 100 мВт бўлиши айтилади.\n2016 йил декабрь ойида Хитойнинг Zhuhai Singyes Green Building Technology Co. Ltd компанияси Самарқанд вилоятида қуёш электрстанциясини қуриш бўйича тендерда ғолиб чиққан эди. Гелиостанция йилига 200 млн кВт•с электроэнергияси ишлаб чиқаради.\nСурхондарё қуёш электрстанцияси Осиё тараққиёт банки